
RELANSARE LENTĂ A ZONEI EURO ŞI 

POSIBILE DERAPAJE BUGETARE
Economia zonei euro a crescut cu 0,1% în trimestrul al treilea faţă de perioada aprilie-iunie, dar a scăzut cu 0,4% raportat la perioada corespunzătoare a anului trecut, potrivit datelor prezentate de Eurostat. Produsul Intern Brut al UE a urcat cu 0,2% faţă de trimestrul anterior, în timp ce rata anualizată de creştere economică a fost de 0,1%. În trimestrul al doilea, creşterea economică a fost de 0,3% în UE şi zona euro, care a ieşit astfel dintr-o perioadă îndelungată de recesiun, de un an şi jumătate. Zona Euro va cunoaşte in 2014 o relansare mai puţin susţinută decât se estima iniţial, potrivit Comisiei Europene, cu noi riscuri de derapaje ale deficitelor bugetare pentru Franţa şi Spania, ceea ce ar putea obliga cele două ţări să facă noi eforturi bugetare. 

Cu plus 1,6% faţă de trimestrul al doilea şi o rată de expansiune de 4,1% raportat la trimestrul al treilea din 2012, România a înregistrat pentru trimestrul al treilea cele mai solide rate de creştere economică din UE. Creşterea Germaniei, cea mai mare economie europeană, a încetinit la 0,3% în trimestrul al treilea faţă de cel anterior, pe fondul stagnării exporturilor şi avansului modest al cererii interne. Franţa, a doua economie din zona euro, a înregistrat o contracţie a PIB cu 0,1% în trimestrul al treilea, după ce a ieşit din recesiune în perioada aprilie-iunie. Economia Italiei s-a contractat cu 0,1%, marcând cel de al nouălea trimestru consecutiv de recesiune. Spania a ieşit din recesiune în trimestrul al treilea, cu o creştere modestă de 0,1%, iar în Marea Britanie, creşterea economică a accelerat de la 0,7% la 0,8%, al treilea trimestru consecutiv de evoluţie pozitivă. În Europa Centrală şi de Est, Produsul Intern Brut al Poloniei a crescut cu 0,6% în trimestrul al treilea faţă de cel anterior, Ungaria a înregistrat o creştere economică de 0,8%, Bulgaria 0,6%, iar Slovacia 0,2%. Economia Cehiei s-a contractat cu 0,5%.

Luând act de decelerarea ţărilor emergente, care influenţează economia europeană, Bruxelles-ul a redus din nou previziunea de creştere pentru 2014 - an în care zona euro ar urma să depăşească recesiunea. În condiţiile în care miza pe o creştere de 1,4% în urmă cu un an, Comisia Europeană se aşteaptă la o creştere de 1,1% pentru 2013 şi de 1,7% în 2015. Relansarea ar urma să fie susţinută de Germania, a subliniat Olli Rehn, comisarul european însărcinat cu Afacerile Economice. Berlinul ar urma să raporteze o creştere de 1,7% in 2014 şi de 1,9% în 2015. Franţa ar urma să depăşească recesiunea în acest an, Comisia Europeană estimând o creştere de 0,2%, urmată de o accelerare la 0,9% în 2014 şi 1,7% în 2015. "Există semne că economia europeană a atins un punct de cotitură. Consolidarea bugetară şi reformele structurale aplicate au creat baza pentru relansare" a apreciat Olli Rehn, care a avertizat, însă, că este "prea devreme pentru a clama victoria"
. Printre motivele de îngrijorare figurează nivelul "inacceptabil" al şomajului, peste 12% în zona euro. Pe ansamblul zonei euro, şomajul nu ar urma să scadă înainte de 2015, potrivit previziunilor Comisiei Europene.

Aceste evoluţii pozitive ascund disparităţi importante. În condiţiile în care Belgia pare pe drumul cel bun pentru iesirea din procedura de deficit excesiv, Spania se îndepărtează de perspectiva de a aduce deficitul sub 3% din PIB în 2016, aşa cum a promis. Deficitul ar urma să atingă 6,8% în acest an, să se reducă la 5,9% anul viitor dar să crească din nou la 6,6% în 2015, potrivit Comisiei Europene. Franţa, care a beneficiat, la rândul său, de păsuire din partea Comisiei Europene, nu va reuşi să-şi reducă deficitul sub 3% în 2015 fără noi eforturi, cu un deficit prevăzut de 4,1% în acest an, 3,8% anul viitor şi 3,7% în anul 2015. Bruxelles dispune din acest an de dreptul de analiză asupra bugetelor celor 17 state membre ale zonei euro şi ar putea solicita modificări dacă acestea nu sunt conforme cu obiectivele de deficit sau cu recomăndarile economice.
Zona euro trebuie să stimuleze creşterea, apreciază un oficial al BCE

Zona euro a ieşit din zona de pericol însă pentru a creşte trebuie să-şi restructureze sectorul financiar, să stimuleze creşterea cu noi modele de afaceri şi să evite protecţionismul, a declarat un oficial din conducerea Băncii Central Europene.

Benoit Coeure, membru în boardul BCE a apreciat că Europa este la o răscruce. “Într-o direcţie se află experienţa japoneză iar în cealaltă se află Asia de Est emergentă. Europa a ieşit din zona de pericol. A venit momentul să acţionăm împreună, să facem reforme şi să creştem”
 a precizat Benoit Coeure. 

BCE intenţionează să evalueze cele mai mari 128 de bănci din zona euro, înainte de a prelua, în 2014, sarcina de supraveghere a băncilor, în încercarea de a creşte transparenţa, a identifica măsurile corective care se impun şi a creşte încrederea în sectorul financiar. “Prin aceste măsuri şi cu condiţia ca sursele de capital să fie clar identificate, incluzând aici surse publice atunci când sursele private au fost epuizate, cred că putem pune sistemul bancar pe o bază solidă”
 a apreciat Benoit Coeure. 

Referindu-se la economia zonei euro în ansamblul său, Benoit Coeure a afirmat că statele membre ar trebui să dea prioritate cheltuielilor publice spre investiţii care cresc productivitatea şi se asigure că piaţa muncii şi piaţa bunurilor sunt suficient de flexibile pentru a promova investiţiile în noi modele de afaceri. “Europa trebuie să evite tentaţiile protecţioniste şi cererile pentru re-naţionalizare. Europa trebuie să rămână deschisă faţă de lume. Noi progrese în acordurile de liber schimb bilaterale sau regionale precum şi cooperarea pentru implementarea noilor standarde de reglementare financiară sunt cele mai bune semnale în această privinţă” a menţionat Benoit Coeure. 
“Trei păcate originare”
 ale uniunii monetare şi monedei euro

Tratatul de la Maastricht şi-a dezvăluit, la 20 de ani de existenţă, limitele şi disfuncţionalităţile, ceea ce a dus la o criză de încredere în moneda europeană unică, notează cotidianul economic francez Les Echos. Douăzeci de ani au trecut de la intrarea în vigoare a Tratatului de la Maastricht care a deschis calea spre o monedă unică în Europa şi spre amara constatare a eşecului. Ce a făcut ca utopia de atunci să se transforme într-o criză de încredere fără precedent în Uniunea Europeană? Este absurdă însăşi ideea monedei europene unice? A fost conceput prost Tratatul? Ce erori au fost comise şi de către cine? 

Atunci când au negociat textul, foştii cancelar federal german Helmut Kohl şi preşedinte francez Francois Mitterrand erau convinşi că au rezolvat cele două mari probleme cu care se confrunta Europa la începutul acelui deceniu: Germania reunificată se va ancora definitiv de comunitatea europeană şi moneda comună va pune în mod salutar capăt violentelor crize monetare care au jalonat anii 1970-1980. “O monedă unică pentru o piaţă unică” - acesta era laitmotivul preşedintelui francez în timpul referendumului din septembrie 1992, aminteşte Les Echos. Paralizate de cutezanţa lor, guvernele care s-au lansat în aventură, au menţinut totuşi linia: au creat o bancă centrală, entitate federală, care să gestioneze politica monetară pentru ţările ce vor împărtăşi aceeaşi lozincă, însă fără a prevedea ceva constrângător care să determine convergenţa politicilor bugetare şi alegerile de politică economică. 

Totuşi, chiar dacă statele au rămas stăpâne peste politicile lor bugetare, acestea sunt, totuşi, încadrate. Odată intrate în zona euro, guvernele sunt obligate, sub ameninţarea sancţiunilor, să-şi limiteze deficitul public la 3% din Produsul Intern Brut şi datoria la 60% din PIB.  Cu toate acestea, Tratatul a fost violat chiar înainte ca moneda euro să vadă lumina zilei, deoarece din cele unsprezece ţări care au adoptat-o, în 1999, şase aveau un nivel de îndatorare mai mare decât cel admis, inclusiv Germania, Austria, Olanda şi Italia. Continuând logica “fiecare pentru sine”, clauza “no bailout” interzicea Băncii Centrale şi statelor membre să sară în ajutorul unui partener, în cazul în care acesta, prea îndatorat, nu ar mai avea acces la pieţele financiare. Însă, după cum s-a dovedit, niciunul dintre aceste “scuturi”
 nu funcţionează. 

Primii zece ani ai monedei euro, pe care economistul Jean Pisani-Ferry îi numeşte “deceniul de aur”
, sunt cei ai unei lente şi constante derive financiare şi bugetare. Ameţite de euforia pieţelor - acestea fiind la rândul lor orbite de această uniune monetară - statele membre s-au îndatorat la dobânzi foarte scăzute, în timp ce bule speculative s-au instalat în imobiliare şi finanţe, în Spania, Olanda, Grecia şi Irlanda. 

Fiecare ţară desfăşoară, sub protecţia frontierelor sale, politicile salariale pe care le doreşte. Astfel, în timp ce Franţa a trecut la 35 de ore de muncă, Germania s-a lansat, la începutul anilor 2000, într-o cursă de competitivitate, comprimând salariile. În loc să existe convergenţă, diferenţele se adâncesc pentru economiile din zona euro, unele afişând insolente excedente, altele - deficite abisale, care determină aceste din urmă ţări să critice o monedă euro prea puternică, de care primele state par a fi perfect mulţumite. Atunci când criza financiară a datoriilor din zona euro a izbucnit în 2009, după revelaţiile maşinaţiunilor greceşti, mai multe ţări excesiv îndatorate au ajuns să fie ameninţate de insolvabilitate şi necesitau să fie securizate în faţa riscului de implozie din zona euro. Europenii au organizat de urgenţă o formulă de solidaritate interzisă de Tratatul de la Maastricht. 

În sfârşit, ei au descoperit cele “trei păcate originare” ale Tratatului care a instaurat uniunea monetară: absenţa solidarităţii, incompatibilă cu o zonă monetară integrată, o supraveghere mutuală insuficientă, care autorizează toate tipurile de derivă, şi absenţa convergenţei economice, fiscale şi bugetare, fără de care proiectul de uniune monetară îşi pierde din coerenţă, conchide Les Echos.

Procedură împotriva Germaniei din cauza excedentelor comerciale  
Comisia Europeană lansează o anchetă aprofundată pentru examinarea excedentelor comerciale ale Germaniei, considerate dezechilibrate, a anunţat Jose Manuel Barroso. “Germania a avut un excedent comercial important, care justifică o anchetă aprofundată”
 a declarat Jose Manuel Barroso. Raportul constată că mai multe state membre au realizat progrese în reducerea deficitelor de cont curent şi în remedierea regreselor de competitivitate, dar indică în acelaşi timp că trebuie realizate progrese în abordarea datoriei ridicate pentru cele mai îndatorate economii. De asemenea, documentul observă că surplusurile de cont curent persistă în anumite ţări, sugerând că nivelurile economiilor şi al investiţiilor ar putea fi ineficiente, precum şi necesitatea de a întări cererea internă. 

Documentul recomandă anchete aprofundate pentru 16 state membre care se confruntă cu diferite provocări şi riscuri potenţiale care prezintă un risc de contagiune pentru zona euro şi UE în întregul său. Practic, acestea vor evalua dacă dezechilibrele există sau dacă dezechilibrele deja identificate au fost remediate sau nu.  Nu mai puţin de 13 state au fost supuse deja unei astfel de proceduri - aceasta fiind lansată în premieră în cazurile Germaniei, Luxemburgului şi al Croaţiei. 
În privinţa Germania, Comisia Europeană vrea să vadă ce “poate face acest stat pentru a reechilibra economia europeană; de aceea i-am solicitat să-şi susţină cererea internă” a precizat Jose Manuel Barroso. Germania este “motorul creşterii în Europa” a subliniat comisarul european pentru afaceri economice, Olli Rehn. Comisia Europeană “nu critică” politica economică a Germaniei şi competitivitatea ei, a dat el asigurări, adăugând că ancheta se va derula “cu un spirit deschis şi fără idei preconcepute”. Dar “persistenţa excedentelor comerciale arată faptul că Germania investeşte masiv în străinătate”
, în afara zonei euro, a subliniat el. 

Excedentul comercial german s-a stabilizat la un nivel record în septembrie, la 18,8 miliarde de euro, cu o creştere de 1,7% a exporturilor şi un recul de 1,9% al importurilor. Acest lucru se traduce printr-un excedent comercial mai mare cu 6% decât Produsul Intern Brut din 2007. Celelalte 13 state vizate de o nouă anchetă aprofundată sunt Spania, Slovenia, Franţa, Italia, Ungaria, Belgia, Bulgaria, Danemarca, Malta, Olanda, Finlanda, Suedia şi Marea Britanie.

Presa a reacţionat la atitudinea Comisiei Europene. "Comisia Europeană face parte de acum înainte din coriştii care critică forţa exporturilor germane" a afirmat Die Welt după anunţul privitor la "ancheta aprofundată" asupra surplusului de exporturi germane, de către Bruxelles. 

Criticile Comisiei Europene au fost considerate "periculoase", "nu doar din cauza motivelor economice, ci şi a celor politice" “Economiile naţionale mici şi fragile, din Europa, ar trebui să profite şi ele de cererea mondială spune Comisia. Pentru aceasta, nemţii trebuie să fie mai moderaţi. Această cerere înseamnă şi a nu acorda o prea mare atenţie consolidării datoriilor europene. Plus faptul că germanii trebuie să facă eforturi pentru creşterea salariilor, pentru ca cererea de pantofi portughezi şi de vin grecesc să crească. Făcând toate acestea, Germania îşi va slăbi de fapt competitivitatea internaţională. Acest mesaj este deci fals, că se adresează germanilor sau altor ţări, aflate în criză, este cel mai prost moment pentru a-l transmite”
.
"Bruxelles acuză Germania de agravarea crizei" subliniază Le Monde. Bruxelles consideră că „excedentele exporturilor acumulate de Germania” se vor situa anul acesta, ca în anul 2012, în jurul a 7% din PIB "deci deasupra limitei acceptate de 6%, stabilită în perioada implementării acestui instrument de supraveghere macro-economică, în 2011"
. "Pentru Germania, este o premieră" precizează Le Monde. 
Il Sole 24 Ore explică acest dezechilibru ca fiind un aspect ce dăunează monedei unice, căci oferă Germaniei un avantaj competitiv asupra celorlaltor ţări din zona euro, care nu este compensat de o reevaluare a propriei monede. Procedura lansată de Bruxelles nu ar trebui să se termine înaintea primăverii viitoare, crede cotidianul italian. 

„Anumiţi economişti consideră că reducerea dezechilibrului ar trebui să fie o iniţiativă a Berlinului, care ar trebui să crească importurile dinspre statele din zona euro aflate acum în dificultate, sau ar duce la creşterea salariilor. (...) Însă se pare că Germania nu doreşte să se angajeze pe acest drum: principalele întreprinderi industriale germane mizează pe pieţe alternative celei europene, care, ea, reprezintă astăzi echivalentul a jumătate din excedentul comercial”
.
Diário Económico este de părere că excedentele acumulate de Germania sunt, mai ales, dovada lipsei de solidaritate a acestui stat, în cadrul Uniunii Europene. 

„Solidaritatea europeană este cu siguranţă unul din punctele (cele mai) slabe ale proiectului european. Însă soluţia nu trece prin deteriorarea virtuţilor şi ameliorarea defectelor. Ideea este simplă: Germania trebuie să cheltuiască mai mult pentru ca ţările din Sud, precum Portugalia, să-şi poată extinde piaţa şi să-şi vândă produsele. Ideea este generoasă şi se bazează pe o convingere: germanii profită de zona euro. (...) În plus, din cauza fragmentării financiare a euro, băncile germane şi statul însuşi au devenit refugiul investitorilor internaţionali, capabili să plătească cu bani buni securitatea celei mai mari economii a monedei unice. Da, cerem solidaritate germană, cu atât mai mult cu cât unele ţări precum Portugalia trebuie să facă ajustări dure şi în mod rapid. Problema este să ştim ce trebuie să facă germanii pentru a favoriza forţa economică europeană şi un proiect despre care spun că vor să îl apere”
.

Comisia Europeană, acuzată că vrea să modifice reforma PAC

Un număr de 26 din cele 28 de state membre ale Uniunii Europene au interpelat Comisia Europeană, reproşându-i că vrea să modifice recentul lor acord privind Politica Agricolă Comună, potrivit unei surse europene, citată de AFP. A fost prezentată în acest sens o notă de către reprezentanţii permanenţi ai statelor. Doar Lituania, care deţine în prezent preşedinţia semestrială prin rotaţie a Consiliului UE, şi Grecia, care-i va succeda de la 1 ianuarie 2014, nu s-au raliat acestui demers.  
În document, cele 26 de state îi cer executivului comunitar ''să corecteze în mod urgent'' o serie de acte delegate pe care ea le propune pentru a declina diverse aspecte tehnice ale acordului finalizat în septembrie între miniştri şi parlament privind noua Politică Agricolă Comună pentru perioada 2014-2020. ''Coerenţa'' dintre acest acord şi declinarea sa în act delegat ''este de o importanţă fundamentală pentru calitatea legislaţiei agricole'' subliniază statele, pentru care propunerile Comisiei Europene fac ''să apară un mare număr de probleme''
.
Statele îi reproşează îndeosebi executivului european unele dispoziţii care limitează accesul tinerilor agricultori la sprijinul suplimentar pe care îl prevede în favoarea lor noua PAC, a precizat sursa europeană. Statele subliniază, de asemenea, riscul unei reduceri a subvenţiilor la culturile biologice, spre deosebire de spiritul noii Politici Agricole, destinată să promoveze o agricultură mai ecologică şi mai durabilă, şi să repartizeze ajutoarele europene mai echitabil, a subliniat aceeaşi sursă. Instituţiile europene fac în prezent ultimul retuş la dispoziţiile politicii lor agricole, înainte de aprobarea lor de către Parlamentul European, prevăzută să aibă loc până la sfârşitul acestui an.
Comisia Europeană: e necesară “o acţiune decisivă”
 în cazul Iuliei Timoşenko

Autorităţile ucrainene trebuie să întreprindă “o acţiune decisivă” în cazul Iuliei Timoşenko, iar raportul elaborat de Alexander Kwasniewski şi Pat Cox este de o “importanţă crucială” în această privinţă, a declarat Peter Stano, purtătorul de cuvânt al comisarului european pentru extindere şi politica de vecinătate.

“Statele membre vor decide asupra semnării acordurilor de asociere şi de liber schimb şi după cum ştiţi discuţiile sunt încă în desfăşurare privind cât de mult a îndeplinit Ucraina din criteriile definite în decembrie anul trecut”
 respectiv eliminarea justiţiei selective, reforma electorală şi cele presupuse de agenda de asociere, a declarat purtătorul de cuvânt  El a subliniat că s-au realizat o serie de progrese în îndeplinirea criteriilor şi a insistat asupra necesităţii unei “acţiuni decisive” în cazul Iuliei Timoşenko. 

Parlamentul de la Kiev şi-a închis sesiunea extraordinară fără a fi supus la vot proiectul de lege menit să rezolve cazul opozantei încarcerate Iulia Timoşenko. “Închid şedinţa extraordinară a Parlamentului. Următoarea şedinţă va avea loc la 19 noiembrie”
 a precizat preşedintele Radei Supreme, Volodimir Rîbak. 

Această decizie a fost luată întrucât problemele de pe ordinea de zi nu au fost suficient pregătite pentru a fi dezbătute, a precizat Volodimir Rîbak. El a indicat că deputaţii urmau să ia în discuţie trei proiecte de lege - unul privind procuratura, unul legat de alegerea deputaţilor şi unul care ar fi permis celor condamnaţi să fie trataţi medical în afara graniţelor ţării. Ultimul proiect ar fi permis fostului premier Iulia Timoşenko, spitalizată în prezent pentru hernie de disc la Harkov, să părăsească ţara pentru a primi îngrijiri medicale în străinătate. În contextul acestei situaţii, emisarii Parlamentului European - fostul preşedinte polonez Alexander Kwasniewski şi fostul şef al legislativului european Pat Cox au avut consultări cu liderii fracţiunilor din opoziţie pentru a găsi o soluţie.

Premierul ucrainean: UE are “o solicitare discutabilă legată de Timoşenko”

Premierul ucrainean Mikola Azarov a acuzat Uniunea Europeană de iresponsabilitate, reproşând blocului comunitar condiţionarea semnării Acordului de asociere cu Ucraina de soluţionarea cazului fostului premier Iulia Timoşenko, încarcerată în urma unui proces considerat politic. “Dacă politicienii europeni pun viitorul ţării noastre, ori o decizie politică atât de importantă, pe acelaşi plan cu o solicitare discutabilă legată de Timoşenko, acest lucru ar fi o lipsă de responsabilitate”
 a afirmat şeful Executivului ucrainean. Potrivit acestuia, Uniunea Europeană a susţinut mai întâi că Iulia Timoşenko este victima unei maşinaţiuni politice, dar acum Bruxelles-ul şi-ar fi revizuit opiniile şi insistă asupra iertării şi graţierii fostului premier. 
Premierul Mikola Azarov i-a criticat vehement şi pe observatorii europeni însărcinaţi cu cazul Timoşenko, Aleksandr Kwasniewski şi Pat Cox, care în opinia premierului ucrainean “vin cu idei în alb şi negru, cu părerea că guvernul este rău şi îşi izolează adversara politică, ce este curată ca lacrima”
. 

În primăvara anului 2012, Uniunea Europeană şi Ucraina au parafat Acordul de asociere ce prevede crearea unei zone de liber schimb, dar semnarea documentului a fost amânată din cauza refuzului autorităţilor de la Kiev de a o elibera pe Iulia Timoşenko. Aceasta a fost condamnată în octombrie 2011 la şapte ani de închisoare pentru abuz de putere, după ce a semnat, fără acordul guvernului pe care îl conducea, un contract de import de gaze naturale ruse considerat păgubos pentru Ucraina. 
Cetăţenie europeană contra cost
Parlamentul Maltei a aprobat un controversat proiect de lege, care permite cumpărarea cetăţeniei malteze, inclusiv a unui paşaport maltez şi acces în Spaţiul Schengen în schimbul sumei de 650.000 de euro, precizează publicaţia The Times of Malta. Amendamentele la Legea Cetăţeniei malteze au fost criticate de opoziţie, care a considerat că este vorba de “un act de prostituare a Maltei în schimbul sumei fără valoare de 650.000 de euro”
. 

Malta Today menţionează că „acordarea cetăţeniei prin noile măsuri legislative controversate ar urma să aducă 30 de milioane de euro în conturile statului, jumătate din această sumă mergând direct la buget (...) iar restul de 15 milioane de euro fiind investite într-un fond naţional pentru dezvoltare – o formulă care probabil va permite Guvernului să limiteze amploarea impozitării indirecte, dar care îl expune criticilor privind erodarea valorii cetăţeniei malteze”
.
Memento


Demersul maltez a fost precedat, anul trecut, de o iniţiativă portugheză în baza căreia această ţară putea deveni „poarta de intrare în Europa”
 - după cum s-a exprimat vice-preşedintele Camerei de Comerţ şi Industrie din Rio de Janeiro, Frederico da Cunha.


La Rio de Janeiro a avut loc, cu puţin timp înainte de Crăciunul 2012, un salon imobiliar foarte special. Agenţiile imobiliare au participat cu aproape o mie de oferte de case şi apartamente în Portugalia. Oferta lor cea mai interesantă nu era o selecţie de vile de lux în Algarve, dar „un cadou rezervat cumpărătorilor de imobiliare în Portugalia: un permis de şedere permanentă, valabil nu numai pentru Portugalia, ci pentru toate ţările Europei”
. Legea este supranumită "viza de aur". Este vorba despre un vast program menit să atragă în Portugalia investitori din afara Europei – şi, odată cu ei, capital care să ajute ţara să iasă din criză. 

Întrucât permisul de şedere portughez este, de asemenea, valabil pentru celelalte ţări ale UE, investitorii pe care-i atrage Portugalia s-ar putea stabili la Paris, Berlin sau Madrid, motiv pentru care demersul este laborios. Investitorilor li se cere să injecteze cel puţin un milion de euro într-o societate portugheză, să creeze cel puţin 30 de locuri de muncă în ţară sau să cumpere pe cont propriu un bun imobiliar în valoare de cel puţin 500.000 de euro. Pentru IMM-urile care nu pot achita aceste sume, cea mai simplă modalitate de a obţine un permis de şedere pare să fie achiziţionarea unui bun imobiliar.

 Când una din aceste condiţii este îndeplinită, investitorii primesc o viză "iniţială" de doi ani, care poate fi transformată în titlu de şedere permanentă sau chiar în paşaport portughez, dacă investitorii îşi lasă capitalul mai mult de cinci ani în ţară. Reglementarea vizează, cu precădere, investitorii din fostele colonii ale Portugaliei - Brazilia, Angola şi Mozambic. Legea este întâmpinată cu interes mai ales în Brazilia - unde au emigrat mulţi şomeri portughezi - şi în Angola.

RUSIA: OFENSIVĂ ECONOMICĂ ŞI DE INFLUENŢĂ LA NIVEL INTERNAŢIONAL
Interes declarat al Moscovei pentru un nou acord-cadru Rusia-UE

Rusia doreşte dezvoltarea cooperării reciproc avantajoase cu Uniunea Europeană în diverse domenii, inclusiv în cel energetic, a declarat preşedintele  Vladimir Putin în cadrul unei întâlniri cu ambasadorii străini acreditaţi la Moscova. "Noi suntem interesaţi să dezvoltăm legăturile cu Uniunea Europeană pe multiple planuri, inclusiv cooperarea energetică reciproc avantajoasă"
 a afirmat Vladimir Putin. 

Liderul de la Kremlin a subliniat, totodată, că Rusia este interesată şi de "elaborarea unui nou acord-cadru Rusia-UE, iar în perspectivă de formarea unui spaţiu economic şi umanitar comun de la Atlantic până la Oceanul Pacific". Preşedinte rus a amintit că Uniunea Europeană este unul din principalii parteneri ai Rusiei, cu care realizează peste 50% din comerţul său exterior. 
În acelaşi cadru, Vladimir Putin a precizat că dialogul politic şi cooperarea economică dintre Rusia şi Slovenia se intensifică, în special în cadrul proiectelor comune în sectoarele farmaceutic, energetic şi informaţional. Liderul de la Kremlin a mai subliniat că Rusia şi Norvegia au relaţii avantajoase şi de bună vecinătate, iar semnarea Acordului de delimitare a frontierei în Marea Barenţ şi Oceanul Arctic deschide noi posibilităţi pentru aprofundarea cooperării bilaterale. 
Referitor la relaţiile dintre Rusia şi Lituania - tensionate după ce Moscova a interzis importurile de produse lactate din fostă republică sovietică de la Marea Baltică - Vladimir Putin s-a limitat să afirme că Moscova este gata să coopereze cu Vilnius pe principiul "bunei vecinătăţi şi al respectării reciproce a intereselor"
. Disputa dintre Moscova şi Vilnius a survenit şi în contextul în care Lituania - ţară care asigură în prezent preşedinţia Uniunii Europene - militează pentru apropierea fostelor republici sovietice de Uniunea Europeană, în cadrul Parteneriatului Estic, ceea ce suscită iritarea Rusiei, care vede în aceasta o ingerinţă în zona sa de influenţă.

Rusia şi China au semnat 20 de acorduri de cooperare bilaterală

Premierul rus Dmitri Medvedev şi omologul său chinez Li Keqiang au semnat douăzeci de acorduri privind cooperarea bilaterală. Cele două părţi au semnat un memorandum de înţelegere între Ministerele Educaţiei rus şi chinez cu privire la cooperarea între universităţile din Rusia şi China şi un altul vizând organizarea unui târg de produse ruso-chinez, care ar urma să se desfăşoare periodic. În plus, premierii Dmitri Medvedev şi Li Keqiang au semnat un memorandum de cooperare în domeniul medical, în caz de dezastre. De asemenea, au fost încheiate mai multe acorduri de cooperare între autorităţile vamale din cele două ţări. 
Premierul rus Dmitri Medvedev a sosit la sediul agenţiei naţionale de presă chineze Xinhua pentru a participa la o discuţie online cu utilizatorii de internet din China via Xinhuanet.com, a precizat agenţia Xinhua. Începând cu data de 14 octombrie, internauţii au fost invitaţi să-i adreseze întrebări şefului guvernului rus prin intermediul unui forum de pe un portal de ştiri.  Site-ul a înregistrat aproximativ 2.000 de întrebări, între care unele referitoare la relaţiile chino-ruse, comerţul bilateral, economia mondială, precum şi la experienţe şi hobby-uri ale premierului rus. Întrebările şi răspunsurile vor fi transmise în direct în chineză, rusă şi engleză, iar pe portal vor fi difuzate şi imagini.
Rusia şi India: parteneriat strategic privilegiat
Preşedintele rus Vladimir Putin şi premierul indian Manmohan Singh au convenit, la Moscova, asupra întăririi cooperării energetice, în special în sectorul nuclear, precum şi asupra intensificării colaborării militare între cele două ţări, fără însă ca părţile să semneze un acord major în aceste domenii. Şeful guvernului indian a efectut o vizită în Rusia - un aliat al Indiei din epoca sovietică - urmând ca, ulterior să se deplaseze  la Beijing, un alt partener important pentru New Delhi. 

Într-o declaraţie comună, preşedintele Vladimir Putin şi premierul Manmohan Singh au insistat asupra necesităţii întăririi “parteneriatului strategic privilegiat între Rusia şi India”. Cele două părţi au salutat “progresele în ceea ce priveşte punerea în exploatare a primului reactor al centralei nucleare de la Kudankulam”, în statul Tamil Nadu din sudul Indiei şi “au căzut de acord pentru luarea măsurilor necesare în vederea finalizării celui de-al doilea reactor”
 după cum informează un comunicat al Kremlinului. 

Centrala Kudankulam, de concepţie rusă şi a cărei construcţie a fost decisă în 1988, urma să intre în funcţie în 2011, dar protestele survenite după accidentul nuclear de la Fukushima din Japonia au întârziat punerea ei în exploatare. În cadrul întâlnirii lor, Vladimir Putin şi Manmohan Singh au convenit, de asemenea, “accelerarea” finalizării acordului asupra construcţiei celui de al treilea şi al patrulea reactor la această centrală, cea mai mare din India.  În preambulul vizitei premierului Manmohan Singh în Rusia au fost desfăşurate intense negocieri, New Delhi sperând să încheie acest acord cu Moscova cu prilejul acestei vizite. 

Vladimir Putin şi Manmohan Singh au subliniat şi necesitatea consolidării cooperării între grupurile energetice din ţările lor “pentru modernizarea centralelor electrice existente şi construirea altor situri energetice în India”
. În context, India a făcut cunoscut interesul companiei sale ONGC Videsh - o filială a grupului indian Oil and Natural Gas Corporation - pentru explorarea zăcămintelor de hidrocarburi în zona arctică, în comun cu firmele din Rusia. 

Rusia şi India - cel mai mare importator mondial de armament, în mare parte de fabricaţie rusă - au convenit şi asupra intensificării cooperării în domeniul “tehnologiilor navale” şi al “rachetor”
, precum şi în fabricarea sistemelor de apărare.
Moscova, dispusă la un compromis cu NATO şi SUA privind scutul antirachetă
Rusia este dispusă să poarte un dialog constructiv cu SUA şi cu NATO pentru a ajunge la un compromis în ceea ce priveşte proiectul scutului antirachetă în Europa, a declarat  ministrul rus de Externe Serghei Lavrov. "Noi suntem gata pentru un dialog constructiv cu SUA şi NATO şi suntem deschişi pentru identificarea unui compromis, dar nu ne vom preface că suntem satisfăcuţi de afirmaţiile invariabile prin care se asigură că nimic nu trebuie modificat în această schemă a scutului, creată de americani şi că aceasta nu este îndreptată împotriva Rusiei"
 a declarat şeful diplomaţiei ruse, cu prilejul unei reuniuni a Comisiei ruso-ucrainene pentru cooperare internaţională. Serghei Lavrov a adăugat că Moscova este interesată în consolidarea tuturor aspectelor privind stabilitatea strategică şi regională şi în neutralizarea ameninţărilor prin mijloace politice şi diplomatice. Evocând, în continuare, cooperarea dintre Rusia şi NATO, Serghei Lavrov a subliniat că există o serie întreagă de proiecte de cooperare strategică, dar a apreciat că "aceste relaţii sunt lipsite de profunzimea strategică şi de înţelegerea interdependenţei în materie de securitate între toate ţările europene"
. 

Secretarul general al Alianţei Nord-Atlantice, Anders Fogh Rasmussen,  declarase, anterior, că scutul antirachetă din Europa va proteja până în 2018 întreaga populaţie a ţărilor membre NATO. El a precizeze din nou că scutul antirachetă are un caracter strict defensiv şi a propus Rusiei - care consideră că acest sistem este îndreptat împotriva sa - să participe la acest proiect. "Nu pretindem că Rusia ne crede pur şi simplu pe cuvânt. În acest context, propunem să fie puse la punct două centre de apărare antiaeriană - unul rus şi celălalt, al NATO - care să poată face schimb de informaţii, să pregătească exerciţii comune, să analizeze ameninţările externe"
 a subliniat secretarul general al Alianţei Nord-Atlantice.
Anders Fogh Rasmussen a aprecia, totodată, că modalitatea cea mai bună de a convinge Rusia în privinţa obiectivelor reale ale scutului antirachetă european este de a o determina să participe la proiect. "Noi suntem deschişi pentru continuarea dialogului şi pentru a răspunde la toate întrebările pe care Rusia ar putea să ni le pună"
 a subliniat Anders Fogh Rasmussen. 

Sistemul american de apărare antirachetă în Europa, despre care NATO şi SUA susţin că are drept scop contracararea ameninţărilor venite din partea Coreei de Nord şi Iranului, a fost o sursă constantă de nemulţumiri în relaţiile americano-ruse în ultimii ani. Rusia şi NATO au convenit în mod oficial să coopereze în legătură cu scutul antirachetă din Europa în cadrul summitului NATO din 2010 de la Lisabona, însă negocierile au eşuat ca urmare a solicitărilor venite din partea Moscovei, care doreşte garanţii scrise că sistemul nu este îndreptat împotriva Federaţiei Ruse.

Terorismul şi extinderea NATO - principale ameninţări pentru Rusia 

Terorismul internaţional şi extinderea NATO sunt principalele ameninţări la adresa securităţii Rusiei, a declarat ministrul rus al Apărării, Serghei Şoigu. “În prezent, terorismul internaţional este principalul nostru inamic”
. 

O altă ameninţare la adresa securităţii naţionale a Rusiei o constituie apropierea Alianţei Nord-Atlantice de frontierelor sale şi consolidarea infrastructurii NATO. “Considerăm că această extindere este total nejustificată. Discutăm, ne zâmbim reciproc, dar extinderea continuă”
 a afirmat Serghei Şoigu.  
Rusia s-a opus ferm admiterii Georgiei şi Ucrainei în NATO. În mod egal, s-a opus instalării unor elemente ale scutului antirachetă în România şi în Polonia.
Memento: Atitudinea Rusiei faţă de extinderea NATO 
Alianţa Nord-Atlantică s-a extins spre Est prin includerea Cehiei, Ungariei şi Poloniei (1999) şi Letonia, Estonia, Lituania, Slovenia, Bulgaria, Slovacia şi România (2004), Albaniei şi Croaţiei (2009), în pofida opiziţiei Rusiei. Trebuie însă luată în considerare atitudinea Rusiei şi faţă de posibilii viitori membri ai NATO. Dintre statele menţionate cel mai des că vor deveni membre NATO în următorul val sunt Fosta Republică Iugoslavă a Macedoniei, Georgia şi Ucraina.

Cehia. Îngrijorarea Rusiei faţă de aderarea Republicii Cehe la NATO nu era la fel de pronunţată ca în Polonia, Ungaria sau statele baltice. Praga a adoptat o poziţie pragmatică faţă de Moscova, fiind mai ales interesată de dezvoltarea legăturilor economice de producţie, scăderea dependenţei de energia rusă şi recuperarea celei mai mari părţi a datoriei ruse.

Moscova şi-a exprimat opoziţia faţă de politica externă şi de securitate de la Praga, mai ales cu privire la extinderea NATO. Totuşi, campaniile publice nu au fost niciodată atât de ferme ca în cazul Poloniei. O temă importantă a propagandei ruse de stat era deteriorarea economiei şi a standardului de viaţă al noilor ţări membre. Presa rusă a făcut o campanie având drept ţintă Republica Cehă, unde sprijinul public pentru integrarea în NATO era evident, încercând să prezinte imaginea unei ţări pauperizate, care are nevoie să-şi mărească toate cheltuielile militare pentru a face faţă cerinţelor stringente ale Alianţei Nord-Atlantice. Moscova nu a lansat ameninţări specifice împotriva Cehiei, deşi a criticat pregătirile pentru intrarea în NATO. Autorităţile ruse au fost iritate de comentariile lui Vaclav Havel care a susţinut puternic extinderea NATO la statele baltice şi a afirmat că Rusia „nu avea niciun drept să se opună extinderii NATO”.

Ungaria. Poziţia Moscovei a devenit dură după ce Ungaria a solicitat calitatea de membru NATO. Criticile la adresa Ungariei au fost mai moderate decât cele împotriva Poloniei cu atât mai mult cu cât ţara nu ocupă o poziţie dificilă din punct de vedere strategic, neaflându-se în imediata apropiere a regiunii CSI. Moscova nu a lansat nicio ameninţare specifică la adresa Ungariei, dar criticile împotriva Poloniei, ca ţară pregătită să intre în NATO, se aplicau şi celorlalte state central-europene. Comentariile primului ministru, Viktor Orban, din octombrie 1999, privitoare la posibilitatea de a le permite Statelor Unite să plaseze arme nucleare în Ungaria „pe timp de criză” au scandalizat oficialităţile ruse şi au dus la amânarea vizitei premierului Kasianov la Budapesta.

Companiile ruseşti au încercat să se integreze puternic în sectorul energetic al Ungariei prin intermediul privatizării. Capitalul rus şi-a sporit rolul în Ungaria în ultimul deceniu.

Polonia. Deşi autorităţile ruse s-au resemnat cu pierderea Poloniei ca stat – satelit, ele au perceput integrarea acestei ţări în NATO ca un obstacol în calea influenţei lor în regiune.

În februarie 1994, autorităţile ruse au afirmat că intrarea în NATO a Poloniei va submina relaţia acesteia cu Moscova. Guvernele de la Varşovia au lăsat să se înţeleagă că sunt în favoarea aderării la NATO, în ciuda oricăror obiecţii ale Rusiei. Principalul scop al acuzării Poloniei şi a vecinilor săi de presupuse tendinţe rusofobe era descalificarea acestora privind candidatura la NATO. Relaţiile slabe cu Rusia aveau un presupus impact negativ asupra relaţiilor dintre Alianţă şi Rusia. Un scop adiţional era acela de a crea îndoieli şi scindări între politicienii polonezi cu privire la securitatea şi politica externă a ţării, despre care se credea că irită un vecin puternic.

Propaganda rusă a atacat puternic eforturile Poloniei de a stabili grupări regionale cu vecinii săi postsovietici şi din Europa Centrală. Moscova se temea că structuri de genul grupului de la Vişegrad ar exclude Rusia şi ar atrage statele CSI în orbita Occidentului. Moscova considera că Polonia este principalul ei concurent regional în exercitarea de influenţe asupra statelor din CSI.

Relaţiile cu Rusia au devenit şi mai încordate după aderarea Poloniei la NATO în 1999. Kremlinul încerca să demonstreze că noile membre NATO vor adopta o atitudine de adversari ai Rusiei. Oficialităţile se plângeau de activitatea NATO tot mai intensă la graniţele ţării, aici fiind incluse şi zborurile militare deasupra regiunii Kaliningrad.

Deşi Varşovia şi-a orientat o mare parte a comerţului ei exterior spre Vest, ea a rămas puternic dependentă de Rusia în sectorul energetic - Moscova folosind „diplomaţia energiei”. În cadrul unei mişcări de asigurare a diversităţii energetice şi de scădere a dependenţei de Rusia, în septembrie 2001, Polonia a semnat un acord cu Norvegia, chiar dacă furnizorii de gaz norvegieni aveau preţuri cu 30% mai mari decât Rusia.

Letonia, Estonia, Lituania. Rusia nu a crezut că poate integra, în mod realist, cele trei state baltice în CSI sau în altă structură suprastatală. Au încercat, în schimb, să plaseze Estonia, Letonia şi Lituania într-o „zonă neutră”, nedefinită, între NATO şi CSI şi între Europa Centrală şi Rusia, în ideea diminuării influenţelor occidentale şi asigurării intereselor naţionale ale Moscovei. Oficialităţile ruse au lansat numeroase avertismente, în anii 1990, cu privire la faptul că admiterea ţărilor baltice în NATO ar genera întreruperea relaţiilor între Moscova şi Alianţa Nord-Atlantică şi ar conduce la o nouă epocă de conflict.

Moscova s-a opus intrării statelor balcanice în NATO, avertizând că o astfel de mişcare i-ar aduce la putere pe politicienii din linia dură în Rusia, iar aceasta ar grăbi apariţia unui conflict cu Alianţa Nord-Atlantică. Kremlinul a susţinut că admiterea statelor baltice în NATO ar crea o barieră puternică faţă de Rusia, izolând-o de Europa - pe cale de consecinţă, a insistat să aibă un cuvânt decisiv în politicile de securitate ale republicilor baltice, pentru a nu se modifica echilibrul de forţe din regiune. Moscova a susţinut chiar că statele baltice ar putea fi o rampă de lansare pentru un eventual atac NATO împotriva Rusiei. 

Cu ocazia întâlnirii la nivel înalt de la Vilnius, a liderilor din Europa de Est, din septembrie 1997, premierul Cernomîrdin a propus mai multe măsuri de consolidare a încrederii, sub numele de „Programul pentru Ţările Baltice”. Acesta includea propuneri pentru garanţii de securitate unilaterale oferite de Rusia - în cazul în care Estonia, Letonia şi Lituania rămâneau în afara NATO - şi garanţii bilaterale oferite de Rusia şi NATO.

Slovenia. Odată cu declanşarea războaielor din fosta Iugoslavie în 1991, politica rusească a oscilat între suţinerea integrităţii Iugoslaviei şi relaţiile reci cu Miloşevici, care sprijinise tentativa de lovitură de la Moscova din august 1991. Scopul central al diplomaţiei ruseşti era conservarea Iugoslaviei ca întreg, aceasta fiind considerată „un element important de stabilitate în Balcani şi în întreaga Europă”.

La rândul său, Belgradul considera Rusia drept un aliat util datorită dreptului de veto al Moscovei în Consiliul de Securitate al ONU în timpul încercărilor Belgradului de a crea Serbia Mare. Elţîn a recunoscut independenţa Sloveniei în februarie 1992.

În primele faze ale războiului bosniac din 1992, Moscova a susţinut Serbia, ceea ce a coincis cu afirmarea unei linii politice externe mai agresive. Cu ocazia vizitei ministrului de externe Ivanov la Lubliana, au fost finalizate mai multe acorduri şi a fost subliniat faptul că se îmbunătăţeşte în mod constant cooperarea economică. Oamenii de afaceri sloveni şi-au făcut simţită prezenţa în Rusia din ce în ce mai mult, iar volumul investiţiilor a crescut. Pe scurt, Moscova este o pezenţă avtibă la Zagreb prin cooperare economică şi prin investiţii.

Slovacia. Excluderea Slovaciei din prima rundă a extinderii NATO a fost considerată un succes diplomatic al Moscovei. Ca urmare a extinderii Alianţei, Moscova a lansat un avertisment cu privire la crearea unei alianţe multistatale în regiune, care ar putea exclude Rusia din sferele sale tradiţionale de influenţă. Administraţia Putin a trebuit să accepte propunerea de aderare adresată Slovaciei de către NATO, în noiembrie 2002, la summitul de la Praga.

Bulgaria. Rusia a considerat Bulgaria ca având importanţă strategică din câteva motive. În primul rând, influenţa Moscovgei asupra Sofiei putea ajuta la sporirea influenţei Rusiei în sud-estul Europei. În al doilea rând, Bulgaria se poate constitui într-o legătură de infrastructură şi de energie între Europa şi regiunile caucaziene şi caspice. În al treilea rând, Bulgaria a fost mereu percepută de Rusia ca un aliat istoric. Viziunea strategică a Rusiei în legătură cu Bulgaria a fost centrată pe fluxul rezervelor energetice ruseşti spre Vest. Moscova intenţionează să asigure rute alternative prin Balcani, ca pe un scut împotriva unor potenţiale blocaje în Turcia.

În prima parte a anilor 1990, Bulgaria a rămas strâns legată de Rusia. În timpul unei vizite la Sofia, în martie 1996, Elţîn a menţionat Bulgaria ca fiind singura ţară est-europeană care putea deveni un membru al comunităţii ruse.

Rusia a intenţionat să folosească Bulgaria ca avanpost pentru penetrarea sa strategică în regiune, bazându-se pe legăturile culturale şi istorice şi pe poziţia  geostrategică a ţării. Dezintegrarea blocului sovietic a ridicat problema manierei în care Sofia putea să-şi promoveze dezvoltarea economică, menţinând în acelaşi timp relaţii echilibrate cu Moscova. Rusia a dorit ca ca Bulgaria să rămână parte a spaţiului de influenţă politică, economică şi de securitate postsovietic. Aşteptările sale au fost înşelate, situaţia modificându-se substanţial începând cu aprilie 1997. 

Moscova s-a opus constant aderării Bulgariei la NATO.  Nu au existat ameninţări militare directe ale Rusiei împotriva Bulgariei, dar Moscova şi-a exprimat, constant, nemulţumirea sa faţă de apropierea Sofiei de NATO şi de Washington. La sfârşitul războiului din Kosovo, Bulgaria a refuzat să acorde Rusiei dreptul de survol pentru a-şi poziţiona trupele în provincie, până la încheierea unei înţelegeri între NATO şi Rusia în ceea ce priveşte o comandă unificată a forţelor de menţinere a păcii. Colaboratorul de prim rang al lui Boris Elţîn, Andranik Migranian, a descris această decizie drept un act ostil al Sofiei care „va intensifica sentimentele antibulgare în Rusia” şi care riscă să influenţeze relaţiile economice.

Hotărârea Bulgariei de a adera la NATO a declanşat protestele oficialilor de la Moscova. În august 2000, ministrul rus de Externe a acuzat Bulgaria că stabileşte relaţii excesiv de apropiate cu NATO, avertizând că aceasta se face în dauna legăturilor tradiţionale ale ţării cu Rusia. Un conflict surd dintre Moscova şi Sofia a privit planificarea deschiderii unor baze americane în Bulgaria. Kremlinul a semnalat Sofiei puternica sa opoziţie faţă de această iniţiativă şi a cerut să participe la negocierile cu privire la bazele proiectate.

România. România a devenit singura ţară din regiune cu care Rusia nu a reuşit să semneze un tratat politic bilateral în anii 1990. România a insistat ca orice tratat să includă condamnare comună a Pactului Ribbentrop-Molotov din 1939, în urma căruia România a pierdut o parte din teritorile sale de est. Tratatul pentru Relaţii de Prietenie şi Cooperare a fost în sfârşit semnat abia în iulie 2003.

În anii 1990, propaganda rusă a descris România, fals, ca pe o putere expansionistă care ar revendica Republica Moldova şi părţi din Ucraina pierdute în favoarea URSS după Al Doilea Război Mondial. Moscova a încurajat animozităţile dintre Bucureşti şi Chişinău şi Kiev, pentru a se erija în apărătorul integrităţii teritoriale a vecinilor din nordul României. 
Deşi nu au existat ameninţări militare directe împotriva ţării, era limpede că Rusia se opunea puternic politicilor externe şi de securitate ale Bucureştilor şi orietării pro-NATO. Persistenţa crizei politice în Republica Moldova, a fost folosită de Moscova pentru a pune într-o lumină negativă politica externă a României, prin detunarea realităţii. Astfel, în februarie 2002, la Chişinău aveau loc demonstraţii împotriva introducerii forţate a limbii ruse ca limbă de stat - Moscova a prezentat manifestaţiile ca pe o provocare românească, având drept scop anexarea Republicii Moldovei, ceea ce era fals.

În septembrie 2002 - când România a primit undă verde pentru admiterea în NATO - şi, mai ales în 2004, cand România a devenit membru cu drepturi depline al Alianţei Nord-Atlantice, Moscova a trebuit să acepte situaţia. 

Albania. Legăturile dintre Rusia şi Albania au fost reci în anii 1990, în primul rând din cauza abordărilor crizei balcanice. Autorităţile ruse nu doreau să-şi sacrifice relaţiile bune cu Belgradul pentru a le îmbunătăţi pe cele cu Tirana. Conflictul din Kosovo a înrăutăţit relaţiile, ca urmare a scrisorii trimise de primul-ministru Primakov premierului albanez, în care acuza Tirana de exacerbarea crizei şi făcea presiuni asupra guvernului să elimine „terorismul albanez” din Kosovo. Autorităţile albaneze au trimis un răspuns dur la acuzaţiile Kremlinului.

Rusia a căutat să aibă mai multă legitimitate şi o voce mai puternică în politica regională. Oficialii ruşi afirmau că NATO îi susţinea în mod tacit pe „etnoteroriştii” albanezi din Kosovo în războiul împotriva Belgradului. Intervenţia NATO a fost percepută ca o metodă de a reduce influenţa rusească prin marginalizarea Consiliului de Securitate al ONU. Kremlinul s-a considerat îndreptăţit să critice extinderea NATO, suprapusă unor misiuni ofensive ale Alianţei Nord-Atlantice, percepute ca un posibil precedent pentru operaţiuni în apropierea frontierelor Rusiei. Pe de altă parte, însă,, Rusia a fost prima ţară care a trimis trupe în Kosovo fără acordul prealabil al Consiliului de Securitate al ONU. Autorităţile de la Moscova au cerut Tiranei să accepte prezenţa militară rusească în Kosovo. Astfel, Kremlinul a vizat câştigarea unei poziţii favorabile de negociere  după încheierea războiului.

Propunerile Moscovei pentru perioada postconflictuală, de a crea un nou „sistem colectiv de securitate” balcanic, au fost privite de Tirana ca o încercare de a recâştiga influenţă regională. Autorităţile albaneze au arătat că sistemul de securitate propus de Kremlin este astfel conceput încât să ocolească NATO şi să includă state precum Serbia, care nu participau la programul Parteneriatul pentru Pace. Ulterior, Moscova a descris albanezii ca pe un pericol major pentru stabilitatea din Balcani, incapabili de o guvernare democratică, funciarmente violenţi. Statul albanez a fost prezentat ca generator de instabilitate regională, intermediar pentru traficul materiale ilegale, poartă pentru forţele fundamentaliste islamice, bază de antrenament şi punct de tranzit pentru terorişti.

Croaţia. După ce şi-a declarat independenţa în 1991, Croaţia a fost atacată în mod susţinut de presa moscovită. Atacul conţinea trei elemente principale: Croaţia era inamicul cel mai zgomotos al Iugoslaviei şi al Serbiei; guvernul cerea imperios implicarea militară a NATO în Balcani; Croaţia urmărea să devină membră a Alianţei Nord-Atlantice. Toate acestea diminuau „în mod obiectiv” influenţa Rusiei în regiune.

Prezenţa sporită a NATO în operaţiuni de menţinere a păcii a fost percepută în mod negativ de către Moscova. Noua Concepţie Strategică a NATO era considerată un program de expansiune instituţională şi de acţiune militară. Alianţa, devenită forţa principală pentru rezolvarea conflictelor în Balcani, era considerat vectorul de diminuare a influenţei Rusiei.După destrămarea Iugoslaviei, relaţiile economice croato-ruse s-au dezvoltat în  mod constant - deşi, în mare parte, este vorba de exporturi ruseşti, în cazul Croaţiei. 

Fosta Republică Iugoslavă a Macedoniei. În 1992, preşedintele rus Boris Elţîn a recunoscut independenţa Macedoniei. A fost o decizie dificilă întrucât, astfel, risca să-şi înstrăineze blocul naţionalist, care se opunea dezintegrării Iugoslaviei şi era favoarabil Serbiei în toate conflictele regionale. Rusiei intenţiona să construiască o viitoare alianţă cu Macedonia. Câteva incidente - inclusiv insurgenţa albaneză din 2001 şi presiunile occidentale asupra administraţiei de la Skopje în ideea de a ajunge la un acord cu liderii minorităţii albaneze - au constituit momente propice pentru intervenţia diplomaţiei ruseşti. Tensiunile entice din Macedonia au fost descrise de Moscova drept consecinţe ale „terorismului albanez” şi ale tendinţelor expansioniste venite din Kosovo. Oficialii au avertizat asupra faptului că, aşa cum regiunea Kosovo ar putea fi dezmembrată şi luată Serbiei, în mod similar, părţi din Macedonia ar putea fi şi ele dislocate. 

În timpul vizitei sale în Serbia, în iunie 2001, Vladimir Putin a avertizat asupra faptului că în Macedonia s-ar putea relua scenariul din Kosovo, dacă occidental presează Skopje să negocieze cu rebelii albanezii. El a sugerat ca frontierele Macedoniei să fie închise pentru a se preveni deplasările gherilelor şi traficul de arme. Mijloacele de informare în masă din Rusia au afirmat că „teroriştii albanezi” din Kosovo acţionează în vestul Macedoniei şi în nordul Greciei. Vladimir Putin a afirmat că sursa conflictului din Macedonia se regăsea şi în sprijinul acordat de NATO separatiştilor albanezi. Rusia s-a opus înlocuirii misiunii militare ONU din Macedonia cu o forţă NATO şi a susţinut elementele militante din guvernul macedonean în timpul conflictului armat din vara anului 2001 cu rebelii etnici albanezi din Armata de Eliberare Naţională (UCK). În pofida opoziţiei Casei Albe, autorităţile macedonene au importat echipament militar din Ucraina, care a devenit partener apropiat al Rusiei după venirea la putere a lui Vladimir Putin.

Rusia nu s-a implicat în operaţiunile pentru menţinerea păcii în Macedonia - nici în Misiunea Preventivă a ONU din anii 1990, nici în misiunea post-conflict condusă de NATO în anii 2001-2002. Moscova a prezentat operaţiunile Alianţei Nord-Atlantice ca pe o modalitate de extindere a influenţei NATO în Balcani şi a avertizat Macedonia asupra riscului eventualei sale aderări la NATO în sensul că acest lucru va fi în contradicţie cu interesele Rusiei. Administraţia de la Skopje a fost criticată pentru a nu fi înţeles că NATO reprezintă un pericol pentru integritatea teritorială a Macedoniei, din cauza presupusului sprijin acordat extremismului albanez şi al obiectivului de a transforma ţara în protectorat al SUA.

Georgia şi Ucraina. În cazul perspectivei ca Georgia şi Ucraina să devină membre NATO, opoziţia Rusiei este majoră – lucru perfect explicabil prin faptul că, într-un astfel de caz, influenţa Rusiei în regiune ar scădea cu adevărat dramatic. Rusia vede în eventuala admitere a acestora în NATO, o intruziune a Alianţei în sfera de influenţă tradiţională a Moscovei.

Moscova a sugerat că dacă Georgia va deveni membră NATO, ar putea pierde cele două teritorii secesioniste şi pro-ruse, Ossetia de Sud şi Abhazia, pe care Rusia le-ar putea recunoaşte ca state independente.

Pe de altă parte, prin vocea oficialilor săi, NATO afirmă că Georgia nu este încă pregătită să devină membru al Alianţei Nord-Atlantice, în pofida faptului că este un partener-model. Precozările de gen survin, periodic, după ce, la summit-ul NATO de la Bucureşti, din 2008, s-a pus problema admiterii Georgiei în NATO, fără a se preciza un termen précis. În privinţa Ucrainei, Rusia consideră că aderarea la NATO ar destabiliza regiunea şi s-ar ajunge la o divizare a Europei.

Vladimir Putin se implică în întărirea parteneriatului strategic cu Vietnamul

Vladimir Putin, a efectuat o vizită oficială în Vietnam, consacrată întăririi parteneriatului strategic cu această ţară din Asia de Sud-Est.În cursul acestei vizite, şeful statului rus a purtat convorbiri cu omologul său vietnamez Truong Tan Sang, cu premierul Nguyen Tan Dung şi cu alţi oficiali de la Hanoi. Totodată, preşedintele rus a participat la deschiderea Zilelor culturii ruse în Vietnam.  Potrivit consilierului prezidenţial rus Iuri Uşakov, convorbirile purtate de liderul de la Kremlin cu oficialii vietnamezi au vizat probleme comerciale şi economice şi întărirea parteneriatului strategic dintre Rusia şi Vietnam.  

Vizita preşedintelui Vladimir Putin în Vietnam s-a înscris în eforturilor Rusiei de a-şi întări prezenţa în regiunea Asia-Pacific. La începutul lunii octombrie, ministrul rus de Externe, Serghei Lavrov a declarat că întărirea prezenţei ruse în această regiune constituie o condiţie esenţială pentru dezvoltarea socială şi economică a Siberiei şi a Extremului Orient rus. 

Alături de China, India şi Venezuela, Vietnamul figurează, în ultimii ani, printre principalii clienţi ai industriei militare ruse, care au achiziţionat avioane, elicoptere, baterii antiaeriene, rachete şi nave. Conform unei surse militare ruse, citată de RIA Novosti, Federaţia Rusă urmează să fabrice pentru Vietnam, până în 2016, şase submarine din proiectul 636 Varşavianka (Improved Kilo, potrivit clasificării NATO), conform unui contract de aproximativ două miliarde de dolari semnat în decembrie 2009. 

După vizita în Vietnam, preşedintele Rusiei s-a deplasa în Coreea de Sud, pentru convorbiri cu preşedinta Park Geun-hye privind probleme din agenda bilaterală şi regională.
Moscova, favorabilă reunificării paşnice a Coreei de Nord şi Coreei de Sud

Rusia este favorabilă reunificării paşnice a celor două Corei, separate de 60 de ani, a declarat preşedintele rus Vladimir Putin. “Noi sprijinim aspiraţiile coreenilor de reîntregire a naţiunii, în mod paşnic şi prin respectarea intereselor ambelor părţi - atât ale părţii de nord a peninsulei, cât şi ale celei de sud. Ar fi un proces pozitiv pentru Rusia. Dacă se va întâmpla, cooperarea între Rusia şi Coreea va obţine o nouă calitate. Vom trasa fără îndoială noi obiective, pentru că toate restricţiile posibil dictate de raţiuni politice vor fi ridicate”
 a declarat şeful statului rus, cu ocazia vizitei sale în Coreea de Sud. 

Liderul de la Kremlin a subliniat că este inecceptabilă o intevenţie externă pentru reunificarea Peninsulei Coreea. 'Nu se poate impune nimic partenerilor, deoarece, în locul un rezultat pozitiv, procesul va căpăta un caracter distructiv”
. A adăugat că reunificarea celor două state poate fi un procs constructive, de natură a contribui la menţinerea securităţii şi dezvoltării economiei în regiune. 

Peninsula Coreea a fost divizată de-a lungul paralelei 38 în două state, în urma eliberării sale la sfârşitul celui de-al Doilea Război Mondial, după 35 de ani de ocupaţie colonială japoneză. Coreea de Nord şi Coreea de Sud sunt, tehnic, în stare de război după conflictul care le-a opus între 1950 şi 1953. 

În cadrul unei întâlniri avute cu preşedinta Coreei de Sud, Park Geun-hye, Vladimir Putin s-a pronunţat în favoarea reluării convorbirilor, în format de şase - Coreea de Sud, Coreea de Nord,, SUA, Japonia, China şi Rusia - privind dosarul nuclear nord-coreean. “Avem cu Republica Coreea un scop comun - asigurarea stabilităţii şi securităţii pentru toate statele din regiune, realizarea denuclearizării Peninsulei Coreea. Problema poate fi rezolvată numai pe cale diplomatică, în cadrul tratativelor în format de şase”
 a afirmat preşedintele rus, pledând cauza reluării discuţiilor cât mai curând posibil.
Rusia a lansat o rachetă Proton având la bord un satelit militar

Rusia a lansat, cu succes, de pe cosmodromul Baikonur din Kazahstan, o nouă rachetă Proton-M, care să plaseze pe orbită un satelit militar în interesul Ministerului rus al Apărării, au anunţat surse militare ruse citate de Interfax.

Rusia a cunoscut în ultimii ani o serie de eşecuri în sectorul spaţial. Ultimul a fost înregistrat la 2 iulie 2013, când o rachetă Proton-M, care transporta trei sateliţi pentru sistemul de navigaţie Glonass, a explodat la lansarea de pe cosmodromul Baikonur. Comisia însărcinată cu anchetarea accidentului a stabilit că senzorii de viteză unghiulară nu au fost corect instalaţi pe rachetă, ceea ce a dus la dezintegrarea acesteia. 

Trei responsabili ai centrului de construcţie spaţială Krunişev, care produce aceste rachete, au fost ulterior concediaţi, iar la 10 octombrie a fost demis şi directorul agenţiei spaţiale ruse Roskosmos, Vladimir Popovkin. 
Experţii ruşi avertizează: Ucraina a sistat importurile de gaze din Rusia - tranzitul spre Europa, în pericol

Ucraina a sistat importurile de gaze din Rusia, a indicat agenţia ucraineană de presă UNIAN, citând anunţul făcut de Nikolai Orlov, directorul adjunct al Departamentului de control al sectorului energetic rus. Sistarea importurilor pune în pericol tranzitul gazelor ruseşti spre Europa pe timpul iernii, avertizează un expert rus. “Ucraina a sistat achiziţionarea de gaze naturale din Rusia, în contextul în care la începutul lunii cumpăra aproximativ 9 sau 10 milioane de metri cubi de gaze zilnic”
 cantitate de zece ori mai mică decât volumul mediu pe zi cumpărat anterior, a indicat oficialul ucrainean.Societatea ucraineană Naftogaz a refuzat să confirme sistarea completă a importurilor de gaze din Rusia. “Nici nu infirmăm, nici nu confirmăm”
 s-a limitat să afirme un purtător de cuvânt al companiei. 

Decizia Kievului ar putea provoca perturbări în tranzitul de gaze naturale via Ucraina în direcţia Europei, a avertizat, în acest context, Aleksei Grivaci, directorul general adjunct al Fundaţiei ruse pentru securitatea energetică naţională. Potrivit acestuia, Kievul prelevează gaze din depozitele subterane, situaţie care pune în pericol tranzitul de gaze ruseşti spre Europa pe timpul iernii. “Evident, ucrainenii iau acum gaze din depozitele subterane. Cât mai e cald, acest lucru este posibil, dar situaţia respectivă creează riscuri suplimentare pentru tranzitul de gaze, de exemplu în luna februarie sau în perioadele de răcire accentuată a vremii”
 a subliniat Aleksei Grivaci. 

Vicepremierul ucrainean însărcinat cu energia, Iuri Boiko, a declarat că Ucraina a început, din luna octombrie, să utilizeze gazele stocate în rezervele subterane pentru satisfacerea nevoile naţionale. Aceste rezerve sunt necesare, în mod firesc, pentru asigurarea continuităţii tranzitului de gaze ruseşti în Europa în perioadele de vârf din timpul sezonului rece. Iuri Boiko avertizase că Ucraina nu va mai susţine Rusia să asigure continuitatea tranzitului de gaze spre consumatorii europeni ai Gazpromului în perioadele de vârf ale iernii, în cazul în care Moscova va continua să aibă o “abordare formală”
 în rezolvarea problemelor legate de gaze în raport cu Kievul. Agenţia de presă ucraineană UNIAN a relatat că societatea Naftogaz urmează să achite companiei ruse Gazprom 15 milioane de dolari pentru gazele livrate în luna octombrie. În acelaşi timp, purtătorul de cuvânt al Gazprom, Serghei Kuprianov, a declarat că Ucraina datorează pentru livrările din luna octombrie circa 1,355 miliarde de dolari. Dar Ucraina mai are de plătit restanţele pentru luna august, relevă agenţiile de presă ruse. 

Gazprom a acuzat Ucraina de neplata unei sume de 882 milioane de dolari, ceea ce ar putea genera un nou conflict pe subiectelor gazelor între Moscova şi Kiev. “Suntem extrem de îngrijoraţi de situaţia actuală legată de plata de către Ucraina a gazelor naturale ruse livrate”
 a declarat preşedintele concernului rus, Aleksei Miller. 

Preşedintele Gazprom a precizat că Ucraina a primit un termen-limită pentru a plăti factura de 882 milioane de dolari pentru gazele livrate în luna august -  termenul expirând la 1 octombrie. “Situaţia este foarte serioasă, întrucât contractul prevede că, în caz de încălcare a condiţiilor de plată, se trece la un sistem de plată în avans”
 a adăugat Aleksei Miller.  

Memento

În ianuarie 2013, Gazprom a cerut Naftogaz - societatea ucraineană de gaz - să plătească şapte miliarde de dolari pentru gazele neconsumate, dar prevăzute în contractul semnat în 2009, când în fruntea guvernului ucrainean se afla Iulia Timoşenko. Contractul este valabil până în anul 2019. În baza acestuia, Naftogaz s-a angajat să plătească în fiecare an preţul pentru cel puţin 41,6 miliarde de metri cubi de gaze, chiar dacă importă o cantitate mai mică. Anul trecut, Ucraina a importat cu 9 miliarde de metri cubi mai puţin decât prevede contractul şi a refuzat să plătească această cantitate. Kievul insistă, de asemenea, asupra reducerii preţului impus de Moscova - care doreşte, în schimb, ca fosta republică sovietică să se integreze în Uniunea vamală, dominată de Rusia, şi să cedeze Gazprom o parte din reţeaua sa de transport al gazelor. 

Relaţiile tensionate dintre Rusia şi Ucraina au dus în mai multe rânduri, în ultimii ani, la întreruperea livrărilor de gaz către Ucraina, ţară puternic dependentă de gazul rusesc, în pofida numeroaselor iniţiative pentru a găsi noi surse de aprovizionare. Aceste conflicte au perturbat uneori şi exporturile de gaz rusesc către Uniunea Europeană - Ucraina fiind, în prezent, principala ţară de tranzit. 
Baltic News Service acuză presiuni după dezvăluiri despre o campanie rusă

Agenţia de presă Baltic News Service din Lituania a denunţat presiunile justiţiei împotriva jurnaliştilor săi după ce ea a dezvăluit un raport despre o campanie rusă de discreditare a preşedintei acestui stat baltic, care asigură preşedinţia semestrială a UE. “Ne-am adresat procurorului general. Cerem ca justiţia să nu acţioneze în mod exagerat şi să nu exercite presiuni psihologice asupra jurnaliştilor noştri. S-a efectuat o percheziţie la domiciliul unui jurnalist. Trei calculatoare şi un telefon mobil au fost confiscate "
 a declarat Jurga Eivaite, director al Baltic News Service. 

În 31 octombrie, pe baza unor informaţii de la Departamentul de securitate al statului, agenţia Baltic News Service a dezvăluit că Moscova intenţiona să lanseze o campanie de discreditare a preşedintei lituaniene Dalia Grybauskaite. Baltic News Service a refuzat să-şi dezvăluie sursele, în pofida somaţiilor justiţiei, invocând "legile lituaniene şi normele internaţionale ce garantează dreptul jurnaliştilor de a-şi proteja sursele"
. Parlamentul a decis la rândul lui să investigheze subiectul prin două comisii. 

Rusia nu exclude revenirea la modelul sovietic de gestionare a cadrelor politice

Rusia trebuie să revină la modelul sovietic de gestionare a cadrelor politice, a afirmat şeful administraţiei prezidenţiale, Serghei Ivanov, considerând că nu a existat niciodată “ceva mai bun”. “Pe vremea Uniunii Sovietice, politica de gestionare a cadrelor era bine organizată”
. După căderea URSS, această politică a fost abandonată, însă “trebuie să o facem să renască, nu văd nimic ruşinos în asta, oricum nimeni nu şi-a imaginat ceva mai bine şi nimeni nu a făcut ceva mai bine”
 a subliniat Serghei Ivanov, în cadrul unui seminar cu viceguvernatorii regiunilor din Rusia. 

Şeful administraţiei de la Kremlin a apreciat că sistemul de gestionare a cadrelor în URSS a permis formarea, în diferite regiuni, a funcţionarilor care au făcut apoi carieră în cele mai înalte instituţii ale statului, în special în ministere -  “Existau filtre şi etape pe care trebuiau să le parcurgă”
.  Serghei Ivanov a afirmat, în octombrie, că Moscova nu doreşte să reînvie realităţile URSS în Rusia de astăzi, referindu-se în special la KGB şi la serviciile armatei. 

Vladimir Putin, precaut faţă de aprecierile Forbes la adresa sa
Preşedintele Vladimir Putin, s-a arătat precaut faţă de aprecierile revistei americane Forbes, care l-a desemnat cel mai puternic om al planetei.

“Le sunt recunoscător experţilor Forbes, dar iată ce cred eu: astfel de evaluări îţi creează un sentiment neplăcut pentru că îţi pot îngrădi deciziile”
 a afirmat Vladimir Putin în primul comentariu public despre plasarea sa pe primul loc în tipul celor mai puternici oameni din lume, întocmit în fiecare an de revista Forbes - unde omologul său american, Barack Obama, apare pe poziţia a doua. Liderul de la Kremlin a ţinut mai ţinut să sublinieze că influenţa Rusiei depinde în primul rând de starea economiei, nu de carisma lui personală. 

Revista Forbes şi-a motivat decizia de a-l plasa pe Vladimir Putin pe primul loc în clasamentul celor mai puternici oameni ai lumii prin faptul că a reuşit să-şi consolideze Rusia. Totodată, revista a evidenţiat “judo-diplomaţia”
 aplicată de Vladimir Putin în criza siriană - invocând, ca argument al clasamentului şi acceptul liderului de la Kremlin de a-l adăposti pe fostul agent NSA, Edward Snowden, pe care Statele Unite încearcă să-l captureze pentru a-l judeca în urma dezvăluirii unor vaste operaţiuni de spionaj electronic desfăşurate de serviciile secrete americane.

RECRUDESCENŢĂ ÎNGRIJORĂTOARE A EXTREMEI DREAPTA:

DE LA ALIANŢE ANTI UE LA MASACRE ŞI GROPI COMUNE
În Europa, considerată a fi leagănul democraţiei, au apărut puternice avertismente privind pericolul iminent al revenirii extremei dreapta în prim plan decizional politic, la nivel continental. De-a lungul Europei, euroscepticii sunt din ce în ce mai bine cotaţi în sondajele de opinie. Fie că este vorba despre Liga Nordului şi miscarea Cinci Stele condusă de Beppe Grillo - în Italia - de Partidul Libertăţii din Austria, de Zorii Aurii din Grecia, partidele de extremă dreapta profită din plin de insatisfacţia fundamentală generată de draconicele politici de austeritate impuse de UE şi aplicate la nivel naţional - care şi-au dovedit ineficienţa, paralel cu şubrezirea economiilor, creşterea alarmantă a şomajului şi pauperizarea unor largi segmente de populaţie.

Euroscepticii au jubilat în 13 octombrie, când, în Franţa, partidul de extremă dreapta, Frontul Naţional - condus de Marine Le Pen - a obţinut o victorie clară la alegerile pentru un consiliu local din Brignoles. Mesajul extremist, anti-european al Frontului Naţional este puternic - ceea ce echivalează, în viziunea lui Marine Le Pen, cu atitudinea de “partid patriot”
. Importantă şi îngrijorătoare este, însă, percepţia francezilor. Conform unui sondaj efectuat în octombrie de Ifop, 24% din electoratul francez ar acorda votul pentru Frontul Naţional. "Pentru prima oară", un sondaj plasează Frontul Naţional în fruntea intenţiilor de vot din Franţa, se îngrijorează Le Nouvel Observateur. Acest rezultat "Descrie o realitate nouă în viaţa politică franceză întrucât nu se mulţumeşte doar să exprime un potenţial electoral, dar subliniază o anume dinamică. (...) În ultimele patu luni, singurul partid care progresează cu adevărat (+ 3 puncte) este Frontul Naţional" precizează Le Nouvel Observateur, subliniind că, odată cu modul proporţional de scrutin “ceea ce va reieşi la suprafaţă va fi exact noul statut al FN, şi fără ca această creştere să apară ca fiind o specificitate franceză, într-atât este de puternică creşterea în sondaje a forţelor naţionaliste, populiste şi xenofobe în absolut toate statele Uniunii Europene”
.

Aceste rezultate, coroborate cu cele obţinute de partidele extremiste, anti-europene din Marea Britanie, Germania şi Italia indică faptul că extrema dreapta, oponenţii Uniunii Europene si ai monedei euro ar putea obtine un rezultat istoric la viitoarele alegeri europarlamentare din mai 2014. Campania - aflată, deja, în plină desfăşurare - le oferă posibilitatea să dobândească suport pentru onţinerea unui număr cât mai mare de mandate în Parlamentul european. 

UKIP încurajeaza ieşirea britanicilor din Uniunea Europeana. Nigel Farage, liderul partidului, vrea ca la alegerile europarlamentare din mai 2014 să se organizeze un referendum pe această temă. 

Alternativa pentru Germania, formaţiune politică înfiinţată recent, a fost pe punctul de a atinge pragul electoral de 5% la alegerile parlamentare din septembrie 2013. Partidul desfăşoară o activă campanie pentru alegerile europene din mai 2014.
Relevantă pentru îngrijorătoarea ascensiune a extremei dreapta este situaţia din Italia, unde Mişcarea de 5 stele - formaţiune politică lansată, iniţial, de Beppe Grillo pe Internet - a obţinut, la alegerile pentru Parlament, peste 25% din sufragiile alegătorilor. "Non-partidul" lui Beppe Grillo - după cum îl numeşte chiar întemeietorul său - a crescut spectaculos, de la o mişcare marginală la nivelul unei forţe politice importante, beneficiind de sprijinul electoratului, care s-a confruntat cu lipsa locurilor de muncă şi cu politicile de austeritate impuse de premierul Mario Monti, susţinut de partenerii săi europeni. De altfel, Mario Monti a suferit o zdrobitoare înfrângere în alegeri - obţinând doar 10,6% din sufragii, înca un semn că electoratul nu crede în politicile de austeritate, respingându-le.
Beppe Grillo a declarat că "dacă nu se schimbă condiţiile", Italia "va dori" să abandoneze moneda euro şi să se întoarcă la moneda naţională. El mai susţine că Italia trebuie să-şi negocieze datoria de 2 mii de miliarde de euro - repezentând 127% din PIB, a doua datorie din zona euro după Grecia. "În acest moment, suntem zdrobiţi (...) de datoria noastră. Când plata dobânzilor ajunge la 100 de miliarde pe an, suntem terminaţi. Nu există alternativă"
 a afirmat Beppe Grillo.
Observatorii au precizat, în mod surprinzător, ca nici unul din adversarii lui Beppe Grillo nu păruse nici a anticipa şi nici măcar a remarca simpatia pe care o câştiga în rândul electoratului mişcarea acestuia - numită, cu o formulă bine dozată psihologic, "non-partid". "Non-partidul a devenit cel mai mare partid din ţară" a precizat La Repubblica. Lipsa capacităţii politicienilor „clasici” de a percepe ceea ce era evident a devenit clară în urma faptului că aceştia nu au realizat pericolul recrudescenţei extremei dreapta, în Italia, în pofida faptului că sute de mii de italieni îşi manifestau deschis susţinerea pentru atitudinea lui Beppe Grillo, care ataca vehement politicienii aflaţi la guvernare, bancherii, UE, politicile europene.
Pericol european

Evoluţia politică din mai multe state europene conduce la ideea că Europa, ca entitate culturală, politică şi economică este în pericol în urma politicilor naţionalist-extremiste. Neo-naţionaliştii îşi promovează politicile pornind de la argumentul crizei economice, promiţând impozite mai mici şi politici ecologiste şi energetice mai bune. Avertizarea este conţinuta într-o analiză publicată de The Guardian şi pleacă de la situaţia minorităţilor naţionale din Europa.

Uniunea Europeană de azi s-a construit de la ideea că tragedia din cel de al Doilea Război Mondial nu trebuie să se mai repete. Proiectul European era definit prin respectul pentru instituţiile democratice, pentru drepturile omului, precum şi pentru principiile fundamentale ale statului de drept.

Europa actuală s-a angajat să rămână departe de xenofobie şi rasism, deşi aceastea sunt probleme din ce in ce mai des întâlnite în rândul comunităţilor minoritare sau grupurilor de emigranţi şi refugiaţi din Europa. Şi asta, în condiţiile în care discriminarea a fost înlocuită cu principiile liberal-democratice şi sociale de toleranţă, ca regulă ăn Europa, de la începutul anilor 1960.

The Guardian, se întreabă de unde vine ameninţarea? Ca argument oferă declarţiile din februarie 2008, ale Arhiepiscopului de Canterbury , Rowan Williams, care a pledat cauza acceptării aplicării legii Sharia, în anumite circumstanţe. Un alt detaliu luat în consideraţie de The Guardian 
este cererea de independenţă a Scotiei "pentru a beneficia de reprezentare separată în cadrul Uniunii Europene". Un alt exemplu este reprezentat de Belgia şi Alianţa Naţională Flamandă, un partid naţionalist, care invocă Flandra viitoare şi identitatea ei într-un cadru european. Exemplele pot continua. şi toate aceste semnale sunt considerate, de multe ori, banalităţi - conchide The Guardian. 

Două partide extremiste încheie o alianţă anti-UE

Preşedinta Frontul Naţional din Franţa, Marine Le Pen, şi liderul extremei dreapta olandeze, Geert Wilders au încheiat, la Haga, o alianţă calificată drept “istorică” în perspectiva alegerilor europene din mai 2014. În pofida opiniilor divergente asupra anumitor subiecte, iniţiatorii alianţei îşi doresc o coalizare a mişcărilor eurosceptice în scopul formării unui grup în Parlamentul European capabil să-şi facă auzită vocea pe continent, după alegerile din mai 2014. Astfel ar urma să se “elibereze” respectivele ţări ale Uniunii Europene.
 “Astăzi este o zi istorică. Noi, bătrâne naţiuni europene, obligate să cerem permisiunea Bruxelles-ului pentru orice (...) trebuie să regăsim suveranitatea teritorială, suveranitatea monetară, suveranitatea bugetară” 
 a declarat Marine Le Pen. 

La rândul său, liderul extremei dreapta olandeze, Geert Wilders, a calificat Uniunea Europeană drept un “stat nazist”, subliniind că încheierea alianţe marchează “începutul eliberării de acest monstru numit Bruxelles”. Geert Wilders şi-a exprimat speranţa că şi alte partide “cu idei similare”
 se vor alătura acestei iniţiative, după alegeri. 

Întrebată cum va depăşi evidentele divergenţe de opinie pe anumite teme, Marine Le Pen - fiica fondatorului Frontului Naţional, Jean-Marie Le Pen - a răspuns: “Nici într-o căsnicie nu este obligatoriu să gândim prmanent acelaşi lucru”. La rândul său, Wilders, un pro-Israel convins, a declarat - întrebat fiind ce crede despre antisemitismul lui Jean-Marie Le Pen: “Marine este şefa!”. Geert Wilders doreşte interzicerea Coranului pe care l-a comparat cu “Mein Kampf”. 

În exteriorul Parlamentului olandez, militanţi antifascişti au manifestat, agitând pancarte cu fotografia lui Marine Le Pen, tăiată pe diagonală cu o linie roşie, sau banderole pe care se putea citi “Haga împotriva rasismului”. “O alianţă ca aceasta mi se pare periculoasă”
 a declarat Ewout van den Berg, un protestatar în vârstă de 26 ani, care s-a declarat a fi socialist. 

Grupul preconizat de Le Pen şi Wilders ar putea include formaţiunea Vlaams Belang din Belgia, Liga Nordului din Italia, Alternativa pentru Germania şi Partidul Libertăţii din Austria, dar şi şi alte partide din Europa de Nord. Cei doi au exclus însă o asociere cu partidul ungar Jobbik şi cu alţi deputaţi naţionalişti, caracterizaţi prin derivă rasistă. 

Pentru a forma un grup politic în Parlamentul European este nevoie de 25 de deputaţi dintr-un total de 766, aleşi în cel puţin un sfert din statele membre ale UE. În prezent, Parlamentul European numără în prezent un grup de eurofobi, Europa Libertate Democraţie, condus de britanicul Nigel Farage. Cu 32 de deputaţi, acest grup are o greutate politică neglijabilă. Britanicii din UKIP, partidul lui Farage, care formează osatura grupului EFD, califică drept prea “extreme”
 anumite poziţii ale lui Geert Wilders.
Marine Le Pen - discuţii, la Stockholm, cu extrema dreapta suedeză

Preşedinta Frontului Naţional din Franţa, Marine Le Pen, s-a întâlnit la Stockholm cu liderul partidului de extremă dreapta Democraţii Suedezi. Ea s-a deplasat în capitala Suediei, cu discreţie, pentru o reuniune a Alianţei Europene pentru Libertate (EAF). Cu acest prilej, Marine Le Pen a avut o întrevedere cu Jimmie Aakesson, au precizat Democraţii Suedezi. “Sunt foarte încântată. Am avut ocazia să mă întâlnesc în cadru neoficial cu preşedintele Democraţilor Suedezi care ne-a primit foarte cordial”
. 
“A fost o scurtă discuţie informală în care cei doi lideri au făcut cunoştinţă. Ei nu s-au întâlnit niciodată înainte, pentru că ea nu a mai venit în Suedia”
 a explicat un purtător de cuvânt al DS, Martin Kinnunen.  Cu 9%- 12% din intenţiile de vot, în funcţie de sondaje, Democraţii Suedezi sunt al treilea sau al patrulea partid din ţară, în luptă strânsă cu Verzii, în urma social-democraţilor (opoziţie) şi a conservatorilor (formaţiunea politică a premierului Fredrik Reinfeldt).

Şefa extremei-dreapta franceze a afirmat că s-a apropiat de preşedintele Democraţilor suedezi “Deoarece avem multe puncte în comun. Deoarece suntem patrioţi. Ne apărăm popoarele şi avem aceeaşi abordare a problemelor cu care se confruntă popoarele noastre în prezent. Cred că putem avea o pondere importantă în Parlamentul European”
.

Conform unei surse din cadrul Frontului Naţional “Ea se întâlneşte cu asociaţia europeană a partidelor similare FN, pentru a încerca să creeze un grup parlamentar după alegerile europene”
.  
Potrivit agenţiei TT, Marine Le Pen a precizat că, în afara Democraţilor Suedezi, mai discută despre grupul parlamentar cu belgienii din Vlaams Belang, cu italienii din Liga Nordului şi cu olandezii din Partidul pentru Libertate.  În schimb, refuză orice contact cu grecii din Zori Aurii şi cu ungurii din partidul Jobbik. “Pentru mine, este fundamental exclus să avem vreo legătură cu ei, în măsura în care nu suntem de acord şi nu împărtăşim aceleaşi valori”
 a precizat Marine Le Pen. 

Dilema politicienilor eurosceptici englezi


Politicienii eurosceptici din Anglia pledează pentru un referendum pe tema apartenenţei la Uniunea Europeană pentru a apăra integritatea Marii Britanii. Dar intră în contradicţie cu opinia publică, în special din Scoţia, unde o percepţie mai favorabilă asupra UE riscă să alimenteze sentimentele pro-independenţă. 

O victorie a Partidului Independenţei Marii Britanii (UKIP) în scrutinul europarlamentar din 2014 ar risca să modifice situaţia în referendumul pentru independenţa Scoţiei, readucând în cursă tabăra favorabilă independenţei. Mulţi scoţieni afirmă că, în contextul în care Marea Britanie pare pregătită să părăsească Uniunea Europeană, ei ar putea să se răzgândească şi să pledeze pentru propria independenţă. Sondajele de opinie sugerează că această situaţie poate modifica avansul curentului favorabil rămânerii în Marea Britanie, cursa pentru referendum devenind una foarte strânsă. 

O victorie a formaţiunii UKIP în scrutinul europarlamentar din 2014 şi, ca reacţie, creşterea presiunilor pe scena politică şi în mass-media în favoarea organizării unui referendum privind apartenenţa ţării la Uniunea Europeană ar crea senzaţia că apartenenţa Marii Britanii ar fi sub semnul întrebării, cu doar câteva luni înaintea votului pentru independenţă din Scoţia, programat în septembrie 2014.

Un raport al Institute for Public Policy Research din Marea Britanie arată că opiniile faţă de UE sunt din ce în ce mai divergente la nord şi la sud de graniţa administrativă. Alegătorii din Anglia devin din ce în ce mai eurosceptici şi iau din ce în ce mai serios în considerare perspectiva ieşirii din Uniunea Europeană, în timp ce majoritatea scoţienilor cred că beneficiile apartenenţei la Uniunea Europeană depăşesc dezavantajele. 

Raportul IPPR notează că, din cauza perspectivei ieşirii Marii Britanii din Uniunea Europeană, mulţi alegători scoţieni ar putea să voteze în favoarea independenţei în referendumul din 2014. Un sondaj arată că atitudinile în favoarea şi împotriva independenţei sunt la acelaşi nivel, de 44% “în contextul în care Marea Britanie pare să se îndrepte spre ieşirea din UE, comparativ cu un avans constant al opiniilor favorabile rămânerii în Regatul Unit al Marii Britanii în cazul menţinerii ţării în Uniunea Europeană”
. De altfel, sondajele de opinie  relevă, în general, că o treime dintre scoţieni sunt favorabili independenţei - majoritatea fiind împotrivă, însă “euroscepticismul din alte regiuni ale Marii Britanii riscă să micşoreze distanţa dintre cele două grupuri dacă scoţienii vor simţi că ar putea fi traşi în afara Uniunii Europene împotriva voinţei lor”
.


Politicienii eurosceptici britanici atât din cadrul UKIP, cât şi din Partidul Conservator au încercat să manifeste o atitudine puternică în favoarea uniunii britanice. Nigel Farage a precizat că intenţionează să se extindă în Ţara Galilor, Scoţia şi Irlanda de Nord. El a declarat pentru The Belfast Telegraph că speră să creeze o filială chiar şi la Dublin.

Raportul IPPR relevă că această perspectivă unionistă nu este împărtăşită de cei mai mulţi alegători anti-europeni. Un sentiment puternic al identităţii britanice este asociat cu atitudini mai pro-europene, în timp ce identitatea engleză este asociată cu vederi eurosceptice. Cei care se prezintă “englezi, nu britanici”
 s-ar pronunţa în favoarea ieşirii din Marea Britanie în proporţie de până la 72%, iar cei care sunt “mai mult englezi decât britanici”
, în proporţie de până la 58%. Cei care se declară mai mult britanici decât englezi ar vota în favoarea rămânerii în cadrul UE în proporţie de până la 45%.

În timp ce formaţiunea UKIP doreşte să iasă dintr-o Uniune pentru a o salva pe cealaltă, există majorităţi engleze care se pronunţă atât pentru uniunea cu Scoţia, cât şi pentru părăsirea Uniunii Europene. O astfel de configuraţie nu este, însă, prea susţinută în Scoţia.

Incertitudinea privind Uniunea Europeană fusese o zonă dificilă pentru premierul scoţian Alex Salmond, în contextul ipotezei legale că o Scoţie independentă va fi nevoită să îşi depună candidatura pentru a deveni membră UE. Însă incertitudinea care planează asupra apartenenţei Marii Britanii la UE estompează dificultatea acestei probleme, riscând să schimbe datele ecuaţiei în favoarea independenţei. Problema comportă şi o potenţială dilemă a “dublei uniuni” pentru scoţienii pro-europeni care îl susţin pe deputatul laburist Alistair Darling şi campania acestuia numită “Mai bine împreună”.

În prezent, există grupuri majoritare scoţiene favorabile rămânerii în Marea Britanie şi în Uniunea Europeană. Dar, decizia nu aparţine scoţienilor. Doar dacă se va confirma ascensiunea euroscepticismului britanic, scoţienii vor putea alege de unii singuri ambele uniuni.
Violenţe ale extremei dreapta la Varşovia

Zeci de mii de persoane au participat la Varşovia, la un marş convocat de extrema dreapta, transmite Associated Press, menţionând că poliţia a intervenit cu gaze lacrimogene şi gloanţe de cauciuc pentru a pune capăt violenţelor unora dintre demonstranţi. 

La manifestaţie au luat parte aproximativ 50.000 de persoane, conform estimărilor organizatorilor. Autorizat iniţial de primăria din Varşovia, marşul a degenerat după ce grupuri de tineri cu cagule au distrus autoturisme şi au spart ferestrele unor clădiri din centrul capitalei Poloniei. Manifestanţii au atacat şi forţele de ordine cu pietre şi sticle. Protestatarii au cerut demisia guvernului liberal condus de Donald Tusk. Patru poliţişti au fost spitalizaţi şi aproximativ 15 persoane au fost reţinute, după cum a declarat purtătorul de cuvânt al Poliţiei. 

Antisemitismul ia proporţii - percepţia evreilor europeni
Trei evrei europeni din patru (76%) apreciază că antisemitismul a progresat în cursul ultimilor cinci ani în Uniunea Europeană, în special prin intermediul internetului, a relevat un studiu al Uniunii Europene. Două persoane chestionate din trei percep antisemitismul drept o problemă reală, sentimentul fiind cel mai răspândit în Ungaria (91%), în Franţa (88%) şi în Belgia (88%), potrivit raportului stabilit de Agenţia pentru Drepturile Fundamentale (FRA) a Uniunii Europene.  Ancheta a fost realizată pe un eşantion de circa 6.000 de europeni care şi-au declarat apartenenţa la confesiunea iudaică, provenind din opt ţări - Germania, Belgia, Franţa, Marea Britanie, Ungaria, Italia, Letonia şi Suedia - unde se află 90% dintre evreii din Uniunea Europeană. 

Aproape jumătate dintre persoane se tem de o agresiune verbală într-un loc public, iar o treime se tem de un atac fizic. Dar pentru 75% din cei chestionaţi, antisemitismul se manifestă în esenţă pe internet şi în presă (59%). 

În context, o persoană din Franţa participantă la sondaj a criticat “forumurile de discuţii online, precum şi comentariile de pe YouTube, care este plin de mesaje antisemite şi antisioniste”
. Totuşi, au fost remarcate detalii specifice în funcţie de ţără. Astfel, în Franţa, pentru 78% dintre persoanele chestionate, antisemitismul se exprimă prin acte de vandalism asupra clădirilor, în contextul în care media europeană este de 45%. 

“Ni se cere să ne dispersăm rapid la ieşirea din sinagogă, cu un efectiv important de securitate. După cunoştinţa mea, acest lucru nu este valabil şi la ieşirea din biserici, temple sau moschei”
 a afirmat un participant la sondaj. 
Pentru 84% dintre persoanele chestionate în Ungaria - faţă de 44%, media europeană - antisemitismul este prezent în discursul public.
Evreii din Germania sunt cei mai preocupaţi de situaţie. Aproximativ 25% dintre ei au analizat, în ultimii cinci ani, posibilitatea de a părăsi ţara întrucât nu se simţeau în siguranţă

Creştini ucişi şi aruncaţi în gropi comune, de islamişti, în Siria

Peste 45 de creştini sirieni - între care femei şi copii - au fost ucişi la Sadad, mulţi dintre ei fiind apoi aruncaţi în gropi comune de către islamiştii care au atacat la sfârşitul lunii octombrie acest mic oraş situat la 160 de kilometri nord de Damasc şi cu populaţie creştin-ortodoxă siriană, precizează theorthodoxchurch.info.

Arhiepiscopul ortodox sirian, Selwanos Boutros Alnemeh, mitropolit de Homs şi Hama, a calificat cele petrecute la Sadad drept “masacrul cel mai grav şi cel mai mare al creştinilor în Siria în ultimii doi ani şi jumătate”
. 

În timpul ocupării oraşului, la 21 octombrie, de către grupări islamiste înarmate, “peste 45 de civili nevinovaţi, printre ei copii şi femei, au fost martirizaţi fără niciun motiv, mulţi fiind apoi aruncaţi în gropi comune” a relatat mitropolitul. ''Mai mulţi civili au fost ameninţaţi şi terorizaţi, 30 de persoane au fost rănite şi 10 sunt date dispărute. Timp de o săptămână, 1.500 de familii, cu copii şi persoane în vârstă, au fost luate ostatice şi folosite ca scuturi umane. Aproximativ 2.500 de familii au reuşit să fugă din Sadad, în prezent fiind refugiaţi la Damasc, Homs, Fayrouza, Zaydal, Maskane şi Al- Fhayle''
 a mai relatat mitropolitul sirian. 
''Este cel mai mare masacru al creştinilor în Siria şi al doilea în regiunea Orientul Mijlociu după bombardarea Bisericii Maica Mântuirii Noastre din Irak, în 2010. Noi am strigat cerând lumii ajutor, dar nimeni nu ne-a auzit. Unde este conştiinţa creştină? Unde este conştiinţa umană? Unde sunt fraţii noştri?”
 s-a întrebat arhiepiscopul Selwanos Boutros Alnemeh. 

Micul oraş, cu o populaţie de 15.000 de locuitori, a fost aproape în întregime distrus şi jefuit. Bisericile au fost profanate şi jefuite, şcolile, clădirile publice au fost şi ele distruse - la fel, oficiul poştal şi spitalul din oraş. 

Sadad are o istorie veche de aproape 4.000 de ani. Aceasta localitate este menţionată şi în Vechiul Testament sub denumirea de Tsedad. Locuitorii vorbesc aramaica, şi astăzi. 

Comunitatea creştină din Siria - una dintre cele mai vechi din lume - este ţinta grupărilor radicale rebele care îi consideră pe creştini colaboratori ai regimului preşedintelui Bashar al-Assad. Sute de creştini ortodocşi au fost ucişi în Siria, iar numărul refugiaţilor creştini creşte de la o zi la alta. 

Mai mulţi creştini, între care doi ierarhi, au fost răpiţi. Arhiepiscopul sirian iacobit Yohanna Ibrahim şi arhiepiscopul grec ortodox de Aleppo, Paul-Boulos Yazigi, fratele patriarhului Ioan al Antiohiei, au fost răpiţi la 22 aprilie şi, în pofida tuturor eforturilor, soarta lor nu este cunoscută nici până acum. 

Preşedintele Uniunii internaţionale a creştinilor, Joseph Hakim, semnala, la sfârşitul lunii iulie, că grupările radicale din interiorul opoziţiei siriene se folosesc de războiul civil pentru a proceda la o curăţire etnică, vorbind chiar de un ''genocid'' împotriva creştinilor. Joseph Hakim atrăgea atenţia şi asupra pasivităţii comunităţii internaţionale faţă de ''uciderea creştinilor, decapitarea preoţilor, distrugerea bisericilor, răpirea episcopilor''
. 
''Este vorba de acţiuni coordonate pentru lichidarea populaţiei creştine din Siria, Egipt, Irak, Liban şi, în general, din Orientul Mijlociu''
 afirma preşedintele Uniunii internaţionale a creştinilor. 

Deputaţi neonazişti greci, fără imunitate parlamentară

Parlamentul grec a ridicat imunităţii deputaţilor George Germenis, Efstathios Boukouras şi Panagiotis Iliopoulos, aparţinând partidului partidului “Zorii Aurii”. S-a deschis, astfel, calea inculpării lor pentru ''apartenenţă la o organizaţie criminală''
, în cadrul ofensivei autorităţilor împotriva formaţiunii neonaziste. În favoarea ridicării imunităţii s-au pronunţat două treimi din totalul de 300 de deputaţi. Deputaţii neonazişti au părăsit sala încă de la începutul votului. 
Legislativul elen a ridicat, de asemenea, imunitatea altor trei deputaţi ai respectivului partid, pentru aceeaşi infracţiune. Aceştia vor fi judecaţi pentru delicte care au legătură cu violenţele imputate formaţiunii “Zorii Aurii”. Cei trei sunt Ilias Kassidiaris - purtătorul de cuvânt al partidului - Ilias Panagiotaros şi Chrysovalantis Alexopoulos. 

În deschiderea şedinţei, Kassidiaris a denunţat ceea ce el a numit ''un complot lamentabil împotriva partidului său, o tentativă pentru demolarea Constituţiei''
 şi a anunţat că partidul ''Zorii Aurii'' nu va participa la vot. 

La rândul său, Panagiotis Iliopoulos a declarat: ''Sunt judecat pentru ideile mele şi nu pentru faptele mele. N-am comis nici o crimă''
. 

Şase deputaţi ai partidului ''Zorii Aurii'' - care are 18 mandate în Parlamentul de la Atena - fuseseră deja inculpaţi pentru aceeaşi infracţiune, respectiv ''apartenenţă la o organizaţie criminală''. Trei dintre ei - inclusiv liderul partidului, Nicos Michaloliakos - sunt în detenţie preventivă. 

Votul Parlamentului a survenit în urma unei cereri din partea Parchetului Curţii Supreme. În cazul partidului ''Zorii Aurii'' a fost demarată o anchetă după de, în data de 18 septembrie, un militant al acestei formaţiuni politice a ucis un rapper antifascist la ieşirea dintr-un bar, în apropiere de Atena. 

Moartea lui Pavlos Fyssa, cauzată de mai multe lovituri de cuţit, a bulversat Grecia. Pentru prima dată, în urma presiunilor opiniei publice, autorităţile elene au lansat o ofensivă împotriva partidului “Zori Aurii”, care beneficiase de o cvasi-impunitate pentru violenţe recurente, îndeosebi împotriva imigranţilor şi militanţilor de stânga.
Ulterior votului din Parlament, poliţia din Grecia l-a arestat pe Nikolaos Michaloliakos, liderul formaţiunii de extremă dreapta din Grecia şi parlamentar al partidului "Zori de Aur". Odată cu acesta, departamentul anti-tero al poliţiei a mai arestat alţi trei parlamentari ai formaţiunii şi alte 13 persoane. Autorităţile îi acuză pe cei arestaţi de "constituire a unei organizaţii infracţionale"
.

Guvernul a deschis de asemenea "o anchetă" privind activitatea partidului "Zori de Aur", care la ultimele alegeri din 2012 a obţinut 7% din voturi. Premierul Antonis Samaras a declarat că nu va permită nimănui "să submineze democraţia" din Grecia, iar alţi membri guvernamentali au numit "Zori de Aur" drept "o organizaţie criminală"
.

Un membru al formaţiunii "Zori de Aur", al treilea partid ca mărime din Grecia, a spus că guvernul a declanşat "o vânătoare de vrăjitoare"
. Este pentru prima dată după căderea juntei militare în 1974 când un lider de partid şi reprezentanţi ai parlamentului elen sunt arestaţi în regim de urgenţă. 

“Uniţi de ostilitate”

Partidele eurosceptice par a se pregăti să-şi unească forţele într-un atac asupra Bruxellesului la alegerile europene de anul viitor, precizează Financial Times. Parteneriat politic dintre Marine Le Pen - Frontul Naţional din Franţa - şi Geert Wilders - Partidul Libertăţii din Olanda - nu este un fapt izolat. Pe întreg teritoriul Uniunii Europene, partidele ostile proiectului Europei postbelice în ceea ce priveşte integrarea îşi unesc forţele pentru un succes al populiştilor la alegerile pentru Parlamentul European din luna mai 2014. Chiar şi federaliştii europeni recunosc, în prezent, că, foarte probabil, viitorul Parlament european va cuprinde 30% eurosceptici, care vor exploata problemele economice şi nivelurile ridicate ale şomajului ce afectează Bătrânul Continent. Prin simpla apariţie împreună, politicieni extremişti - consideraţi mult timp, ca aparţinând “unei periferii ciudate şi uneori rasiste”
 pot demonstra alegătorilor că sunt, de fapt, o parte a societăţii europene. 

Euroscepticii sunt diferiţi, de la cei care vor destrămarea UE la cei mai moderaţi, aşa-numiţii euro-critici, care pledează cauza reformelor ce ar avea drept rezultat un bloc european mai puţin constrângător. Pe de altă parte, rămâne de văzut dacă populiştii şi naţionaliştii pot forma o alianţă eficace trans-europeană pentru a răsturna status quo-ul de la Bruxelles. Unele grupuri sunt încă dornice să păstreze distanţa de altele, pe care le consideră nefrecventabile. 

Pentru pro-europenii de la Bruxelles, mobilizarea euroscepticilor este considerată un fel de “invazie barbară”
. Mulţi se tem că aceasta ameninţă nu doar integrarea europeană, dar şi comerţul liber şi graniţele deschise, asociate cu aceasta. În acest context, José Manuel Barroso, preşedintele Comisiei Europene, a dedicat cea mai mare parte a discursului său anual despre starea UE, unei pledoarii de urgenţă pentru pro-integraţionişti de a rezista asaltului euroscepticilor. Cu toate acestea, populiştii au obţinut o victorie când, conform unui sondaj de opinie, Frontul Naţional, condus de Marine Le Pen, conduce în topul preferinţelor pentru alegerile europene, cu 24% sprijin popular. 
Potrivit Financial Times, unii speră că, în condiţiile în care perspectiva unui val electoral eurosceptic prinde contur, aceasta va declanşa o reacţie puternică din partea partidelor tradiţionale. Pentru moment, însă, un consilier european atrăgea atenţia asupra "euro-timizilor" - politicieni care, deşi pro-europeni, "lasă argumentele eurosceptice să plutească în aer, fără a le respinge"
. 

În condiţiile în care euroscepticii înregistrează un success considerabil la alegerile europarlamentare din mai 2014, aceştia ar doândi o nouă tribună de la care să-şi promoveze ideile, încercând să schimbe dezbaterea europeană. Cu toate acestea, sistemul unic al Parlamentului European ar putea contracara orice ambiţii legislative. 
Parlamentul a operat mult timp pe baza unui consens larg între  centru-dreapta şi centru-stânga. Un procentaj mare de eurosceptici ar putea face acest aranjament mai problematic, însă nu l-ar putea anula, sunt de părere diplomaţii europeni. 
Un efect mai grav al votului din mai 2014 - în condiţiile în care, în urma scrutinului, extremiştii, populiştii, euroscepticii ar accede masiv în Parlamentul european - ar putea viza zonele naţionale. În speţă, principalele partide la nivel naţional ar putea fi presate să-şi înăsprească propriile politici faţă de Europa - un fenomen apărut pentru prima data în Finlanda şi repetat, de atunci. 

Un sondaj Gallup din luna septembrie a constatat că 45% dintre respondenţi cred că lucrurile se îndreaptă în direcţia greşită în Uniunea Europeană - doar 26% declarându-se optimişti. De asemenea, majoritatea respondenţilor - în 16 din cele 28 de state membre ale blocului comunitar - au declarat că ar trebui reduse competenţele la Bruxelles-ului în favoarea statelor naţionale.

 Chiar dacă partidele eurosceptice reuşesc să exploateze nemulţumirea populară, rămâne întrebarea în ce măsură vor avea acestea au capacitatea de a forma legături durabile. Istoria nu este încurajatoare, din punctul lor de vedere. În 2007, 23 de eurodeputaţi de extremă dreapta şi naţionalişti au format un grup cunoscut sub numele de "Identitate, Tradiţie, Suveranitate". În noiembrie 2013, însă, grupul s-a destrămat după ce eurodeputata Alessandra Mussolini a insultat cetăţenii români.

Avertisment legat de populismul antieuropean

Comisarul european pentru concurenţă, Joaquin Almunia, a avertizat în legătură cu amploarea crescândă a populismului în Europa, care se manifestă prin poziţii “antieuropene” şi generează “reacţii naţionaliste”. “De acum şi până la alegerile” pentru Parlamentul European, prevăzute pentru 22-25 mai 2014 - în funcţie de fiecare stat membru al Uniunii Europene - trebuie convinsă opinia publică de “necesitatea de a acţiona împreună”
 în Europa, a declarat Joaquin Alumnia. 

Responsabilul comunitar a arătat că, în caz contrar, există riscul ca în viitorul Parlament European “extremele să fie mai bine reprezentate decât forţele pro-europene, care trebuie întărite”
.  Deciziile luate în cadrul Uniunii Europene “sunt mai importante decât am fost noi capabili să transmitem” cetăţenilor, a subliniat Joaquin Almunia, care a recunoscut că există o scădere a încrederii în instituţiile europene, dar “şi mai mult în cele naţionale”
.
Consiliul Europei recomandă combaterea rasismului şi intoleranţei

Comisia europeană împotriva rasismului şi intoleranţei (ECRI) a Consiliului Europei a constatat existenţa unor situaţii de rasism şi intoleranţă în Malta, Republica Moldova, Olanda şi Federaţia Rusă. Noile rapoarte publicate referitor la cele patru ţări cuprind câte trei recomandări către autorităţile acestora, recomandări a căror aplicare urmează să fie evaluată de ECRI în interval de doi ani. 

Astfel, Comisia recomandă Maltei să ia măsuri pentru a face mai transparent şi imparţial procesul de naturalizare, să restrângă cazurile de arestare a imigranţilor sau solicitanţilor de azil fără acte şi să consolideze drepturile de care se bucură solicitanţii de azil. 

ECRI recomandă totodată Republicii Moldova ratificarea Protocolului nr. 12 la Convenţia europeană a drepturilor omului, înregistrarea incidentelor rasiste şi colectarea de informaţii privind grupurile vulnerabile în faţa acestora, precum şi informarea acestor grupuri cu privire la legislaţia şi organismele de combatere a rasismului şi, în fine, realizarea de anchete efective pentru pedepsirea celor responsabili. 

Comisia recomandă autorităţilor ilandeze să recunoască motivaţia rasială în Codul Penal, să limiteze exploatarea lucrătorilor temporari şi să-şi dezvolte o strategie naţională de combatere a rasismului şi intoleranţei. 

ECRI îndeamnă Rusia să creeze un sistem pentru identificarea şi acordarea de asistenţă celor care se confruntă cu piedici în înregistrarea reşedinţei. De asemenea, recomandă autorităţilor ruse să se asigure că legislaţia anti-extremistă este aplicată doar în cazurile grave de ură sau violenţă şi să reia programul de încurajare a toleranţei în rândul societăţii.
CONTRABANDĂ, PRODUCŢIE ŞI CONSUM DE DROGURI -    DIMENSIUNI ÎNGRIJORĂTOARE ÎN UNIUNEA EUROPEANĂ
Criza economică are un impact major asupra pieţei drogurilor. Pentru obţinerea de venituri, sporeşte numărul celor care vând sau chiar produc stupefiante - în special canabis cultivat la domiciliu. În acelaşi timp, din păcate, ca efect al crizei economice, sunt reduse  bugetele alocate politicii în materie de droguri - în special pentru prevenţie, tratament şi diminuarea efectelor negative. 
Piața neagră a drogurilor este din ce în ce mai dinamică, inovatoare și capabilă să reacționeze rapid la provocări în Uniunea Europeană. În plus, devine tot mai fluidă, iar transporturile care conțin mai multe substanțe devin mai frecvente. Comparând datele furnizate, în timp, de Observatorul European pentru Droguri şi Toxicomanie, pe piaţa ilegală a drogurilor apar, anual, noi substanţe psihoactive - numărul acestora fiind în creştere de la an la an - ceea ce reprezintă o problemă din ce în mai gravă şi mai greu de controlat. De exemplu, în 2012 au fost detectate 73 de asemenea substanţe - numărul lor fiind în creştere faţă de 2011, când au fost notificate oficial 49 de noi substanţe psihoactive. La rândul său, anul 2011 a surclasat, din perspective menţionată, anul 2010 - când au fost semnalate 41 de noi substanţe psihoactive - şi anul 2009 - când au fost notificate 24 de noi substanţe din categoria menţionată. 

În timp ce consumul de aşa-numite „droguri tradiţionale” - precum cocaina, heroina, ecstasy - este, în general, stabil, noile droguri care pătrund pe piaţa ilegală câştigă teren şi noi adepţi date fiind preţurile mai scăzute şi comercializarea via Internet, prin folosirea unor formule-cheie imposibil de identificat, cel puţin în faza iniţială. În plus, există o mare mobilitate a denumirilor, în jargonul dealerilor şi consumatorilor, ceea ce face ca răspândirea noilor droguri să fie greu de supravegheat. 
UE- „sursă-cheie de expertiză şi de know-how”
 pentru precursori 
Potrivit directorului Europol, Rob Wainwright „Traficul internaţional de droguri rămâne activitatea principală a majorităţii grupărilor de criminalitate organizată. Acestea se adaptează la noile posibilităţi de a comite infracţiuni și îşi schimbă metodele şi rutele de contrabandă pentru a se sustrage aplicării legii. Am constatat totodată o intensificare a utilizării opţiunilor legale de transport comercial, cum ar fi containere, aeronave, curierat şi servicii poştale. Aceasta permite deplasarea drogurilor prin puncte multiple de tranzit, îngreunând interceptarea. Tehnologia Internet s-a impus, de asemenea, ca un factor important de favorizare şi este folosită de obicei în comercializarea şi vânzarea de droguri”
.
Situaţia este cu atât mai gravă cu cât studiile au relevat că, în general, principalele rezultate ale măsurilor punitive adoptate în diverse ţări nu au fost  cele scontate - restrângerea pieţei drogurilor şi reducerea numărului de consumatori - dar transferarea producţiei de droguri în alte state şi reorientarea rutelor de trafic. În plus, s-a relevant faptul că aplicarea unor legi împotriva producţiei şi distribuţiei - de exemplu - de canabis a determinat o creştere spectaculoasă a preţului acestui drog. Canabisul este drogul cel mai utilizat în statele UE, piaţa acestuia fiind de zeci de miliarde euro. 
„Tendinţa de producere a drogurilor ilegale în apropierea pieţelor de consum cărora le sunt destinate, unde şansele de a fi interceptate sunt mai reduse, este din ce în ce mai accentuată. În prezent, din cauza acestei evoluţii, costul pe care îl suportăm în termeni de siguranţă a comunităţii, sănătate publică şi presiune asupra resurselor poliţieneşti, care sunt deja suprasolicitate, este din ce în ce mai mare”
 a precizat Wolfgang Götz, directorul Observatorului European pentru Droguri şi Toxicomanie. Pentru drogurile sintetice și, într-o măsură din ce în ce mai mare, pentru canabis, Uniunea Europeană rămâne o importantă regiune producătoare - nu doar o piaţă a consumului. UE este „sursă–cheie de expertiză şi de know-how”
 la nivel mondial pentru precursorii chimici utilizați în fabricarea heroinei - anhidrida acetică - și un actor important în etapele ambalării, comercializării și promovării produselor care conțin noi substanțe psihoactive. 

Grupurile infracționale care își au sediul în nord-vestul Europei joacă un rol central în distribuția în întreaga UE a tuturor tipurilor de droguri. De exemplu, Belgia, considerată „un paradis al drogurilor”
 este ţara din Europa unde drogurile ilicite sunt cele mai pure şi cele mai ieftine. Este mai ales cazul heroinei, cocainei, canabisului şi amfetaminelor. Belgia se găseşte la începutul reţelei de distribuţie din Europa, ceea ce explică de ce atâtea produse ieftine sunt disponibile aici.Globalizarea este un puternic factor favorizant al acestor evoluții, mai multe țări africane fiind folosite în prezent ca puncte de transit şi depozitare. 

Creşterea preţurilor pe piaţa neagră a drogurilor nu este un factor restrictiv pentru consum - numărul consumatorii intensivi nu scade, în schimb creşte numărul infracţiunilor, inclusiv comise cu violenţă, pentru procurarea sumelor necesare achiziţionării substanţelor psihoactive. Una dintre concluzii ar putea fi că nu coerciţia este cheia diminuării amplorii flagelului consumului de droguri, dar prevenţia şi educaţia - exact domeniile pentru care, din păcate, se alocă din ce în ce mai puţini bani.
În multe dintre ţările membre ale Uniunii Europene, situaţia internă relevă puternica aplecarea către consumul de droguri. Paradoxală pare, însă, permisivitatea unora dintre membrele UE faţă de consumul de anumite droguri, care contravene discursului general-european şi poziţiei lor în forurile UE.

Ideea permisivităţii în privinţa consumului de droguri a apărut chiar la nivelul unor organizaţii mondiale, în 2011. A beneficiat de susţinerea unei părţi din mass media fiind preluată, în epocă, pe prima pagină a ziarelor The Independent, la Londra, Tageszeitung, la Berlin şi Libération, la Paris. Pe 2 iunie 2011, Comisia mondială pentru politica privind drogurile a publicat un raport care incita la încetarea "războiului împotriva drogurilor" şi deschiderea "unei dezbateri mondiale despre alternative". Pentru Libération, semnatarii acestui raport - foşti preşedinţi, scriitori renumiţi, responsabili ONU - ar trebui să fie ascultaţi pentru că "nu sunt (...) în slujba pieţei libere". "Reprimarea şi prohibiţia consumatorilor de droguri şi a traficanţilor a eşuat" sublinia Libération, remarcând, totuşi, că a pune în balanţă reprimarea cu depenalizarea nu este o soluţie. "Doar o abordare specifică fiecărui drog în parte şi a diferitelor categorii de consumatori, printre care numerosi sunt bolnavi, ar putea lăsa să se întrevadă o soluţie atât legală cât şi morală."
Cannabisul: o piaţă solidă şi diversificată

Se estimează că 77 de milioane de adulţi europeni (15-64 de ani) au încercat cannabis pe parcursul vieţii. În pofida diferenţelor naţionale, datele din anchete sugerează tendinţe ridicate ale consumul de canabis şi existenţa unei „pieţe extinse şi relativ solide” pentru această substanţă, fiind disponibilă o mai mare diversitate de produse din cannabis.
Planta de cannabis devine tot mai des întâlnită în Europa, aproape toate ţările raportând în prezent o formă de cultivare domestică a acestui produs. În ultimii 10 ani, numărul de capturi de plante de canabis în Europa l-a depăşit pe cel al capturilor de răşină de canabis şi reprezintă acum mai mult de jumătate din totalul capturilor de canabis. 
Tendinţele privind consumul de cannabis trebuie analizate alături de diferite modele de consum, afirmă Observatorul European pentru Droguri şi Toxicomanie, motivele de îngrijorare legate de sănătatea publică fiind cele mai mari pentru numărul estimat de 3 milioane de europeni (15-64 de ani) care consumă acest drog zilnic sau aproape zilnic (aproximativ 1% din adulţii europeni). 

Heroina - scăderea consumului 
Există o tendinţă descendentă în ceea ce priveşte consumul heroinei. În întreaga Europă, numărul celor care apelează pentru prima dată la un tratament de specialitate pentru dependenţa de droguri pentru probleme legate de consumul de heroină a scăzut, reducerile cele mai vizibile fiind în ţările din Europa de Vest. Înţelegerea tendinţelor privind consumul de heroină este o prioritate datorită impactului acestui drog asupra sănătăţii publice. 
Datele de la pacienţii care au apelat la tratament continuă, de asemenea, să arate un declin în ceea ce priveşte injectarea drogului. Observatorul European pentru Droguri şi Toxicomanie precizează că s-a înregistrat o „scădere generală în ceea ce priveşte numărul consumatorilor de heroină care îşi injectează drogul şi care încep pentru prima dată un tratament pentru dependenţa de droguri”
. Alături de impactul intervenţiilor (de exemplu, tratament de substituţie), această scădere a incidenţei injectării a contribuit probabil la reducerea noilor cazuri de infecţii cu HIV asociate consumului de droguri în Europa. 

Cocaina - scăderea capturilor, diversificarea rutelor de trafic

În ultimul deceniu, cocaina s-a impus drept cel mai frecvent utilizat drog stimulant ilegal din Europa, deşi majoritatea consumatorilor se întâlnesc într-un mic număr de ţări vest-europene. În jur de 14,5 milioane de europeni (15-64 de ani) au încercat cocaină pe parcursul vieţii. 

Deşi unele ţări raportează în continuare creşteri ale consumului estimat de cocaină, anchete recente indică semne ale scăderii consumului în rândul adulţilor tineri (15-34 de ani) în cele cinci ţări cu prevalenţa cea mai ridicată (Danemarca, Irlanda, Spania, Italia şi Regatul Unit). De asemenea, un număr mai mic de consumatori de droguri solicită tratament pentru probleme legate de consumul de cocaină. 

În ceea ce priveşte oferta, s-au redus substanţial cantităţile de cocaină capturate. Dar semnele diversificării rutelor de trafic cu cocaină în Europa - inclusiv capturile individuale mari din porturi aflate în Bulgaria, Grecia, şi ţările baltice - ridică motive de îngrijorare legate de răspândirea şi mai mare a consumului.

Substanţele stimulante sintetice - creşterea ponderii
Amfetaminele şi ecstasy rămân droguri stimulante sintetice cele mai consumate în Europa, concurând, într-o anumită măsură, cu cocaina. Se estimează că aproximativ 12,7 milioane de europeni (15-64 de ani) au încercat amfetamine (un termen care cuprinde amfetamina şi metamfetamina) pe parcursul vieţii. Utilizarea amfetaminelor este stabilă sau în scădere în rândul adulţilor tineri. Dintre cele două droguri, amfetamina a fost mai des întâlnită în Europa, dar există în prezent semne privind o creştere a disponibilităţii şi consumului de metamfetamină.

Capturile de metamfetamină, deşi încă mici ca număr şi cantitate, au crescut, sugerând o disponibilitate crescută a drogului. Consumul de metamfetamină, tradiţional redus în Europa, pare acum să se răspândească, indicii ale consumului problematic fiind observate în Germania, Grecia, Cipru şi Turcia. Se estimează că 11,4 milioane de europeni (15-64 de ani) au încercat ecstasy pe parcursul vieţii. 

Marijuana, legală la Berlin, în curând? “Ca să ţinem sub control dealerii trebuie să ţinem sub control comerţul”


În Berlin se intenţionează deschiderea primul coffee shop din Germania, în care marijuana să fie comercializată legal – preciza Deutsche Welle la începutul lunii octombrie 2013. Cea care luptă pentru realizarea acestui proiect este Monika Herrmann - de la partidul ecologist Die Grünen - primar al cartierului berlinez Kreuzberg. “Dacă dorim să ţinem sub control dealer-ii şi produsele lor, trebuie să controlăm comerţul”
 a declarat Monika Hermann, exprimându-şi convingerea că vânzarea de cannabis ar diminua contrabanda .

În momentul de faţă, vânzarea şi cumpărarea de marijuana sunt pedepsite de lege, în Germania. În ceea ce priveşte consumul însă, lucrurile se află oarecum într-o zonă gri. Oficial ilegală, deţinerea de cannabis, marijuana sau haşiş e tolerată dacă se găsesc asupra consumatorilor cantităţi mici. Limita superioară e decisă la nivel de land. În Berlin, pedeapsa penală începe de la 15 grame de cannabis găsite în posesia consumatorului, în Hamburg sau Renania de Nord-Westfalia cantitatea maximă permisă e de 6 grame. Chiar dacă nu se ajunge la o pedeapsă penală, autorităţile sunt obligate să confişte marfa.
Subiect fierbinte, ca de altfel şi în alte ţări, deschiderea unui coffee shop în Berlin, unde să se fumeze marijuana creează dezbateri aprinse. Primarul  Monika Herrmann nu propune o cafenea asemănătoare celor din Amsterdam, dar un “magazin specializat, ca unul de bomboane sau de cămăşi”
. Primăria cartierului Kreuzberg trebuie să depună o cerere către Institutul federal pentru medicamente şi produse medicale, subordonat Ministerului Federal al Sănătăţii. Şefa primăriei, Monika Herrmann, pregăteşte acest pas, urmând să angajeze o echipă de experţi în domeniu, pentru redactarea documentului. Actul ar putea schimba în scurt timp legislaţia privind consumul de droguri în capitala Germaniei. Monika Herrmann nu intenţionează să se oprească la un singur coffee shop. “Ar trebui să existe mai multe, dacă se poate, în tot Berlinul”
.
Susţinerea ideii e încă limitată din partea altor autorităţi. Purtătorul de cuvânt al poliţiei din Berlin, Thomas Neuendorf, este de părere că un astfel de coffee shop ar încuraja, de fapt, consumul şi vânzarea: “Atăta timp cât există consumatori, există şi comerţ”
 a declarat acesta. 
Marijuana este, conform statisticilor, drogul cel mai des consumat în Germania - dar şi la nivel mondial. În context, responsabila guvernului regional pentru prevenţia şi consumul de droguri, Christine Köhler-Azara consideră “nerealistă” metoda propusă de Monika Herrmann pentru ţine contrabanda sub control - care ar presupune schimbarea legii drogurilor în Germania. 
Consumul de "Crystal" - cunoscut şi ca methamphetamină sau "Crystal Speed", un drog extrem de periculos - a devenit o problemă gravă în landuri germane precum Saxonia, dar şi în estul Bavariei, unde poate fi uşor procurat. "Crystal Meth" este accesibil în Cehia - dar, mai ales, în Asia, unde poate fi cumpărat la preţuri foarte scăzute.

Drogul se consumă cu precădere la petreceri, fiind fie injectat, fie inhalat. Consumul de „Crystal” anihilează, timp de 30 de ore, orice senzaţie de timiditate, oboseală sau de foame. De altfel, tocmai datorită efectului său puternic energizant, Crystal-ul a fost într-o vreme folosit ca medicament în timpul celui de-al doilea război mondial, fiind cunoscut sub denumirea de Pervitin. La acea vreme, Pervitin-ul era administrat soldaţilor din armata germană pentru o mai bună rezistenţă pe frontul de luptă.

În Cehia, spun specialiştii, au apărut adevărate structuri comerciale şi de distribuţie a drogului. Preţurile scăzute din Cehia, dar şi legile mai laxe privind posesia de methamphetamină din această ţară au atras mulţi germani. Dată fiind distanţa mică pe care o au de parcurs până în Cehia, limitarea prin lege a cantităţii de methamphetamină pe care germanii au voie s-o introducă în Germania nu reprezintă defel o problemă. "Consumatorii de droguri, dar şi dealerii pot cumpăra drogul direct de la producător la preţuri relativ scăzute. Nici nu trebuie să aibă asupra lor cantităţi mari, este suficient să meargă o dată pe săptămână în Cehia"
 a afirmat Heike Wilsdorf de la biroul de presă al oficiului vamal din Dresda.

Consumul de „Crystal” nu creşte doar în Bavaria, dar şi în Saxonia, tendinţa fiind ascendentă de ani buni. Acest drog nu mai este o problemă regională - a precizat Heike Wilsdorf - el răspândindu-se „asemenea unei tumori” şi în alte landuri - Saxonia-Anhalt, Turingia, Brandenburg, Berlin, Saxonia Inferioară. "Este o situaţie tragică pentru că tinerii care testează la petreceri acest drog nu mai pot renunţa la el. Peste 80% din noii consumatori de Crystal recidivează. Mai mulţi consumatori ne-au spus că singurul mod de a nu suferi din cauza acestui drog este să nu te apuci să-l foloseşti pentru că devii foarte rapid dependent"
.

Olanda: cannabis legal doar pentru olandezi


Olanda este deja celebră pentru faptul că, de nişte ani, a decis legalizarea cafenelelor speciale în care pot fi vândute şi consumate anumite droguri, considerate uşoare. Vânzarea cannabisului este nerestricţionată - atâta timp cât nu este depăşită cantitatea legal admisă - încât nici măcar copiii nu întâmpină greutăţi dacă vor să cumpere. Este interzis, însă, să se fumeze cannabis în şcoli - cei surprinşi, indiferent de faptul că sunt adulţi sau copii, fiind amendaţi.

  În anul 2010, guvernul olandez a decis eliberarea unui „paşaport special”, destinat exclusiv populaţiei locale, obligatoriu pentru a intra în aceste localuri. Scopul a fost împiedicarea turismului având ca scop consumul de droguri. Anumite comune s-au temut că sistemul poate favoriza traficul ilegal de droguri.
Decizia a fost contestată dar Curtea Europeană de Justiţie a hotărât că "Olanda poate lansa aşa-numitele 'wietpas'", paşapoarte cannabis destinate să-i împiedice pe străini să aibă acces la coffee shop-uri” întrucât "canabisul este un drog şi din acest motiv nu este de domeniul liberei circulaţii a mărfurilor" iar "guvernele ar trebui să fie capabile să menţină ordinea şi să favorizeze sănătatea publică"
. Pe de altă parte, însă, Curtea Europeană de Justiţie a subliniat că noul sistem nu va fi uşor de gerat. De exemplu, doar oraşul Maastricht atrage aproape 4 milioane de turişti - dintre care 70% străini.
Pe de altă parte, micii cultivatori de cannabis sunt sub lupa poliţiei olandeze - în special cei care au producţia destinată coffee shop-urilor, care pot vinde până la 5 grame de canabis unui client, dar nu au dreptul să se aprovizioneze, chiar şi de la micii cultivatori. Mulţi primari din Olanda doresc ca aprovizionarea coffee shop-urilor de la micii cultivatori să nu mai fie penalizată. „Micii cultivatori, care sunt fundamentul politicii olandeze de toleranţă, ar trebui să fie preţuiţi. Ei cresc iarbă bună, de obicei lipsită de aditivi. Calitatea este clar superioară celei produsă de "marii furnizori" şi care "invadează din ce în ce mai mult rafturile" a apreciat Nicole Maalsté, sociolog la Universitatea din Tilburg. "Pentru poliţie, este mai uşor să organizeze un raid într-un cartier popular. Dar marii traficanţi sunt de obicei la adăpost. Pentru a-i aresta ar trebui anchete  îndelungate". Nicole Maalsté consideră că crima organizată profită de aceste acţiuni viguroase ale poliţiei. "Pe măsură ce micii cultivatori sunt alungaţi de pe piaţă, cei mari umplu acest gol. Cofee shop-urile sunt împinse spre indivizi cu care n-ar fi vrut vreodată să lucreze".
.  

Una dintre substanţele interzise - dar des folosită în statele UE - este mefedrona - supranumită „miau-miau”. Mefedrona a câştigat rapid teren. Este, se pare, uşor de procurat, dar nu mai puţin periculoasă decât ecstasy. Institutul olandez Trimbos indică o uşoară creştere a consumului de mefedronă în Olanda. "Credem că este vorba de unul din acele produse care este popular un timp şi apoi dispare, cum a fost cazul cu Explosion 69"
 a precizat cercetătorul Daan van der Gouwe. Totuşi, Trimbos este îngrijorat din cauza noului drog. 
Mefedrona este al patrulea cel mai popular drog în Marea Britanie. Pe site-urile web mefedrona este adeseori propusă potenţialilor cumpărători ca un îngrăşământ pentru plante - nu o substanţă pentru uz uman. Efectele secundare  sunt: membre învineţite, o posibilă îngustare a aortei, transpiraţii abundente şi tahicardie. Se pare că mefedrona este mai pasibilă să producă dependenţă decât lalte droguri. "Efectul său dispare rapid, în consecinţă consumatorii sunt tentaţi să o guste din nou"
. 
În Franţa: mulţi adolescenţi consumatori de cannabis şi susţinere pentru „camere de consum” destinate dependenţilor 

"Consumul de (...) canabis de către tinerii francezi şcolarizaţi în vârstă de 16 ani a crescut mult”
. Le Monde subliniază că situaţia „relansează dezbaterea asupra politicii franceze de luptă împotriva toxicomaniei”.
Jean-Pierre Couteron, preşedintele Fédération addiction (Federaţia dependenţă) consideră că această politică: „a ignorat adevărata problemă: contextul care împinge spre dependenţă în trăiesc adolescenţii, într-o societate care favorizează senzaţiile tari şi consumul excesiv”
. La rândul său, Observatorul francez al drogurilor şi toxicomaniilor (OFDT), atrage atenţia că "problema este că obiectivul fixat a fost să se evite cu orice preţ prima utilizare, în timp ce experimentarea canabisului este un semn de identificare printre tineri"
. 

Franţa se confruntă cu situaţii foarte grave legate de consumul de droguri. Un exemplu concludent este Marisilia - care, în 2013 este capitală europeană a culturii. Al doilea oraş din Franţa este teatrul unor reglări armate de conturi între traficanţii de droguri care controlează cartiere întregi. "Avem de a face cu persoane din ce în ce mai tinere, din ce în ce mai impulsive şi din ce în ce mai nerezonabile. Fiecare grup este format din vreo zece tineri, între 14 şi 25 de ani. Ei au un "plan", care, uneori, este împărţit în mai multe puncte de vânzare instalate în intrarea blocurilor. Şi fiecare "plan" funcţionează conform unei organizaţii şi discipline stricte”
.
Cei implicaţi în reţea - de la cei care ascund drogurile şi sumele ilicite până la vânzători şi furnizori - sunt plătiţi de organizaţiile criminale din Marsilia cu „salarii” ce variază între 1500 şi 10.000 de euro. Confruntaţi cu această situaţie, lucrătorii sociali au dificultăţi din ce în ce mai mari pentru a găsi o cale pentru a acţiona eficient. În Marisilia există un cumul de factori factori agravanţi: nivel ridicat al şomajului, populaţie activă necalificată în proporţie de 25%, o treime din locuitori trăiesc sub pragul sărăciei. "Problema nu va fi niciodată rezolvată numai de către poliţie"
 subliniază responsabilul sindicatului Synergie-Officiers.
Potrivit Médecins du Monde şi Fédération addiction, înfiinţarea camerelor de consum pentru dependenţii de droguri este "una dintre măsurile inovatoare ale planului guvernului de a lupta împotriva drogurilor"
 în urma avizului Consiliului de Stat. Consiliul de Stat a constatat că legea actuală nu permite deschiderea unor astfel de locuri în Franța. Médecins du Monde  și Federaţia Toxicomanie, condusă de psihologul Jean - Pierre Couteron, susţin că nu se poate dezvolta o politica de sănătate publică în domeniul dependenţei de droguri, cu o lege veche de patru decenii.

Proiectul experimental al camerelor destinate utilizatorilor de droguri injectabile "în mod sigur, nu trebuie să fie abandonat"
 consideră Asociația Națională pentru Prevenirea Alcoolismului și Dependenţei, prezidată de doctorul Alain Rigaud. Experimentul este „una dintre măsurile inovatoare ale planului guvernului de a lupta împotriva drogurilor și comportamentului dependent în perioada 2013-2017"
 susţine asociația care are 1400 profesioniști și voluntari. De asemenea, îi solicită ministrului Sănătății, Marisol Touraine să identifice în cel mai scurt timp „posibilităţile legislative sau reglementările ce pot fi puse în operă astfel încât să fie depăşite observațiile Consiliului de Stat”
. Potrivit Médicins du Monde „Validate de INSERM şi experimentate în multe ţări, camerele de consum (...) permit reducerea consumului în locuri publice, a comportamentelor de risc şi ai morbidităţii (boală) asociate cu HIV (virusul SIDA) și VHC (virusul hepatitei C) și reducerea supradoze fatale”
.
Aceste camere de consum vor oferi un răspuns "provocărilor specifice securităţii spațiilor publice din zonele urbane” în privinţa folosirii drogurilor injectabile - apreciază Médecins du Monde, care solicită „guvernului să găsească rapid soluții legale”
. Spaţiile permit facilitarea îngrijirii medicale pentru proscrişii sociali - susţine ANPAA (Association Nationale de Prévention en Alcoologie et Addictologie).
Cehia - între primele trei ţări europene la consumul de cannabis


Autorităţile cehe au dezincriminat, în 2013, consumul de cannabis, legiferând folosirea acestuia în scopuri medicinale. Pentru consum propriu, cehii au voie să aibă asupra lor maximum 15 grame de marijuana, patru pastile de ecstasy, două grame de metamfetamină, un gram de cocaină, un gram şi jumătate de heroină. Potrivit Centrului European pentru Monitorizarea Drogurilor şi a Dependenţei de Droguri, în Cehia se fumează anual 20.000 de kilograme de canabis, se înghit cinci milioane de pastile de ecstasy şi se consumă 5.000 de kilograme de metamfetamină. De altfel, Cehia este recunoscută pentru laboratoarele ei de metamfetamină, aici fiind produsă cea mai mare cantitate din acest drog din toată Europa. Premierul ceh Petr Necas a promis că va încerca să reducă volumul de metamfetamină tolerată de autorităţi Poliţiştii cehi afirmă că este cea mai periculoasă substanţă din ţară.

În Cehia, ţară care se află în primele trei în ceea ce priveşte consumul de canabis, alături de Italia şi Spania, 42% dintre tinerii cu vârste între 15 şi 34 de ani au fost cel puţin o dată „iarbă” - comparativ cu o medie europeană de 17%. Pe de altă parte, însă, după ce autorităţile au devenit tolerante în privinţa consumului de cannabis, în Cehia s-a constatat o scădere semnificativă a consumului de droguri de mare risc. Cannabisul a fost un subiect central pentru două publicaţii cehe - Konoptikum şi Soft Secrets. 

Memento

Cehii au putut poseda mici cantităţi de droguri încă de la 1 ianuarie 2010. În magazinele din Praga exista votca anestecată cu marijuana, iar în librării a apărut volumul „Gătim cu cannabis”. „În faţa dilemei "a mânca sau a fuma", autorul cărţii tranşa fără echivoc : a mânca. Pentru că fumată, planta îşi face efectul practic imediat şi durează două ore, iar absorbită în orice fel de mâncare, ea îşi produce efectele o jumătate, sau chiar o oră şi jumătate mai târziu, dar acestea sunt resimţite timp de opt ore”
.

Primele solicitări ale legalizării canabisului au fost lansate în Cehoslovacia la scurt timp după căderea comunismului, în ziarul studenţesc "Zverdlo". În anul 2000, preşedintele Vaclav Havel a graţiat un tânăr de 19 ani care le propusese să fumeze din „iarba” lui unor băieţi mai tineri, gest pentru care fusese condamnat la patru ani de închisoare. „”Nu aş mai putea să mă uit într-o oglindă" ar fi spus preşedintele - care, la rândul său, fumase iarbă”
. 


Primele informaţii asupra culturii domestice a marijuanei sub lumină artificială au apărut la începutul anilor 1990 în săptămânalul Reflex, sub forma unui ghid pentru pacienţii atinşi de boala Parkinson, care poate fi uşurată cu această plantă. Începând cu anul 2004, revista organizează un concurs anual - Reflex Cannabis Cup - pentru cea mai bună fotografie de marijuana cultivată de către cititori. Fotografiile concurează la categoriile: Interior, Exterior, Frumuseţe, Ikebana. Anual intră în competiţie 1000 de fotografii - iar autorii rămân anonimi chiar şi după ce au câştigat concursul. Doar jumătate din numele membrilor juriului se publică - printre care se numără personalităţi cunoscute.

Îngrijorare în Polonia


După ce în Cehia a fost dezincriminată posesia unor cantităţi de droguri, "tineretul polonez a invadat cârciumile şi braseriile în zona de frontieră cehă". "În Republica Cehă se poate acum deţine, fără teamă de pedeapsa cu închisoarea, 15 g de marijuana, 1,5 g de heroină, 1 g de cocaină, 2 g de amfetamină, patru comprimate de ecstasy şi 5 foi înmuiate în acid LSD. Problema este că într-o Europă fără frontiere, ceea ce se întâmplă într-o ţară le afectează imediat pe toate celelalte. Noua lege cehă a lăsat fără somn autorităţile locale poloneze, poliţia şi pe cei  implicaţi în lupta împotriva dependenţelor în oraşele de frontieră"
.

Polska menţionează că "Liberalizarea legislaţiei privind drogurile este o tendinţă de ce în ce mai răspândită în Europa. Ţări care între 1999 şi 2004 înnăspriseră sancţiunile, cum ar fi Marea Britanie, Grecia, Slovacia, Lituania şi Germania, le uşurează  astăzi. Spania, Belgia, Austria, Olanda, unele cantoane elveţiene şi chiar şi Ucraina au adoptat măsuri similare cu cele luate de Republica Cehă".
Consumatorii de droguri refuză heroina gratuită în Danemarca


Consumatorii de droguri de mare risc din Danemarca pot obţine, în baza unei reţete, doze de heroină gratuită distribuită în centre medicale de stat. Chiar dacă heroina din respectivele centre medicale este pură şi poate fi consumată fără niciun risc de urmărire penală, sub 100 de persoane au acceptat această ofertă care include, de asemenea, şi un tratament - deşi centrele au 300 de locuri disponibile. "Tratamentul este restrictiv, sub supraveghere şi control strict"
 a declarat medicul social şef al capitalei daneze. 
Toxicomanii trebuie să vină la centru zilnic, fiecare doză fiind administrată sub supraveghere medicală. "Atunci când drogaţii refuză heroina plătită de stat, este clar că trebuie reevaluat programul", şi ascultate cu mai multă atenţie persoanele vizate, apreciază publicaţia Politiken. 
În Mare Britanie, creşte consumul de noi substanţe psihoactive

Preluând concluziile unui studiu efectut, în Marea Britanie, de Centrului pentru Justiţie Socială (CSJ) - un think-tank creat de Goerge Iain Duncan Smith, ministrul britanic al Muncii şi Pensiilor - The Daily Telegraph trage un puternic semnal de alarmă legat de dependenţa tinerilor de consumul noilor substanţe psihoactive. Astfel, unu din 12 tineri cu vârste cuprinse între 15 şi 24 de ani din Marea Britanie au consumat aceste noi tipuri de droguri. „În timp ce problema noastră legată de dependenţă dăunează economiei, consecinţele umane reprezintă adevărata tragedie. Abuzul de droguri şi alcool alimentează sărăcia şi lipsurile, conducând la destrămarea familiilor şi neglijarea copiilor, creşterea numărului persoanelor fără adăpost, a crimelor, datoriilor şi la inactivitate profesională pe termen lung”
 a subliniat Christian Guy, directorul Centrului pentru Justiţie Socială. 
În Marea Britanie, numărul tineri care consumă droguri considerate de mare risc a scăzut în ultimii ani. A crescut, în schimb, numărul celor care consumă noile substanţe psihoactive. „Această scădere a consumului de droguri este datorată calităţii în declin, sau poveştilor cu celebrităţi care abuzează de ele?” se întreabă The Guardian. 
Memento

În martie 1961, ţările membre ONU au semnat Convenţia Unică a Organizaţiei Naţiunilor Unite asupra stupefiantelor, prin care s-au angajat să interzică total  producţia şi transportul de cocaină, canabis, opiacee şi alte substanţe de gen. De atunci, în Marea Britanie, consumul de droguri şi frecvenţa folosirii lor au avut o tendinţă crescătoare. Procentajul tinerilor britanici care luau droguri ilegale în anii 1960 era sub 5%, ajungând la circa 10% în anii1970 şi la 15-20% în anii 1980. Până în 1995, aproape 50% din tineri consumau droguri. 
Potrivit datelor British Crime Survey, în ultimii ani au scăzut consumul de cocaină, de canabis - consumul de LSD înregistrând o rată relativ constantă, însă la nivelul unei cincimi faţă de cel din 1996. Deşi consumul de heroină este, de asemenea, stabil, mai puţini tineri solicită acum tratament pentru această dependenţă.„British Crime Survey tinde să subestimeze consumul de droguri (deoarece nu include oamenii fără domiciliu, în închisoare, sau care trăiesc în cămine studenţeşti), iar aceste scăderi (...) cimentează o tendinţă care acum este prea solidă pentru a fi ignorată. În Regatul Unit (...) drogurile” de mare risc „par să nu mai fie la modă”
. Subiectul prezintă importanţă cu atât mai mult cu cât ONU consideră că, în prezent, traficul de droguri la nivel mondial reprezintă „a treia cea mare industrie a planetei, după petrol şi armament”. 

Declinul consumului de droguri nu a adus o scădere similară în pagubele pe care le produc. A cuantifica numărul deceselor în urma consumului de droguri este un demers complicat - însă acestea par a fi în creştere. Conform The Guardian, explicaţia este dificilă. Ar putea fi o reflexie a îmbătrânirii dependenţilor de heroină. Sau, cum sugerează fostul preşedinte al Consiliului Consultativ privind Abuzul de Droguri, profesorul David Nutt, ar putea fi opera unei alte forţe. „Ceea ce contribuie la decese ar fi mai ales această cultură a luatului de substanţe pentru a se distra şi a-şi schimba starea". În această analiză a declinului consumului de droguri, trebuie inclus şi un alt factor important: substanţele în sine nu mai sunt ceea ce erau înainte”. Cu ani în urmă „puritatea cocainei găsită în stradă varia între 20 şi 50-60%" a afirmat Dean Aimes, specialist al Serviciului de Medicină Legală, însărcinat cu analiza capturilor de droguri. "Treptat, acest nivel a scăzut, astăzi fiind între 3%-30%"
 - dar rata consumului de droguri ilegale în Marea Britanie continuă să fie printre cele mai ridicate din lume. O dovadă este mefedrona. Sub diverse nume, precum "miau-miau" sau "M-Cat", a devenit un fenomen. În primele şase luni de la apariţia în Marea Britanie, a scăzut numărul deceselor legate de utilizarea de cocaină - au rămas, însă, decesele provocate, în general, de consumul de droguri.   
VARIA
ALARMĂ ÎN FRANŢA: SOCIETATEA, ÎN PRAGUL EXASPERĂRII
Un document confidențial obținut de cotidianul francez Le Figaro - mai exact un raport pe care prefecții îl elaborează, în mod regulat, pentru autoritățile de la Paris - arată că societatea franceză este crispată, înfuriată și în prag de exasperare. Sinteza prefecților francezi a fost transmisă pe data de 25 octombrie autorităților centrale de la Paris și este o descriere a climatului social și economic din regiunile țării. 
Raportul este realizat în fiecare lună la comanda secretariatului general al ministerului de Interne, fiind adresat celor mai înalte autorități ale statului, inclusiv Palatul Elysee. În mod obişnuit, limbajul folosit este unul reținut și tehnic - ca în cazul penultimului raport al prefecţilor din 27 septembrie 2013. De data aceasta însă, limbajul diplomatic, tipic francez, fie a fost uitat - ceea ce este improbabil - fie autorii au decis că situația este atât de gravă, încât formulările extreme de ferme sunt o necesitate. 
Observațiile prefecţilor descriu o societate crispată, în prag de exasperare și înfuriată. Oficialii regionali observă că discursul antifiscal, adică împotriva plății impozitelor, este generalizat în mediul de afaceri, dar mai ales în ceea ce privește contribuabilii individuali. Unii pun la îndoială legitimitatea impozitelor, oamenii de afaceri se întreabă de ce sunt taxele atât de mari încât împiedică dezvoltarea. 
Franța se confruntă cu un amestec de nemulțumire latentă și resemnare care provoacă izbucniri de furie spontane, neașezate în structuri de organizare. Cererile sunt din ce în ce mai mult exprimate în afara contextului sindical, ceea ce duce la manifestări radicale. Prefecții solicită autorităților centrale permisiunea de a modifica unele prevederi legale astfel încât să poată dezamorsa situația. Liderii regionali afirmă că climatul de pesimism și de sfidare alimentează discursul extremist pe fondul neputinței autorităților publice.echipa guvernamentalǎ.
Potrivit unor sondaje, 72% dintre francezi considerǎ cǎ nemulţumirile sociale actuale ar putea lua forma unei mişcǎri de mare amploare. Preşedintelui François Hollande i se cere sǎ-şi shimbe viziunea şi chiar echipa guvernamentalǎ. Unii lideri sindicali comparǎ atmosfera de frondǎ socialǎ cu un vulcan. „Se vede cum iese fum, pǎmîntul nu tremurǎ pentru moment, dar în interior ceva fierbe”
 spunea, de exemplu, Jean-Claude Mailly, liderul sindicatului La Force Ouvrière. 

Ségolène Royale, care a candidat în 2007 la alegerile prezidenţiale, se declarǎ solidarǎ cu protestele din Bretania împotriva taxei ecologice. Din numeroase direcţii sunt trase semnale de alarmǎ în legǎturǎ cu presiunea fiscalǎ excesivǎ de naturǎ sǎ-i "asfixieze" pe francezi. Doi francezi din trei se declarǎ chiar gata sǎ coboare în stradǎ pentru a manifesta împotriva noilor creşteri de impozite. 
UN SECOL CU ALBERT CAMUS
CĂRUIA „MOARTEA I-A TRANSFORMAT VIAŢA ÎN DESTIN”


Albert Camus - unul dintre cei doi mari moralişti ai secolului al XX-lea, alături de Arthur Koestler -  ar fi împlinit 100 de ani în 7 noiembrie 2013. 


Timpul poate răsturna ierarhiile dar nu poate anula valorile, dacă sunt fundamentale. Libertatea - valoare fundamentală - a avut unul dintre cei mai convingători, curajoşi şi intransigenţi susţinători în persoana lui Albert Camus, contemporan, coleg şi rival al lui Jean-Paul Sartre, amândoi, laureaţi ai Premiului Nobelul pentru literatură.

Albert Camus a acceptat premiul Nobel în 10 decembrie 1957 rostind un discurs epocal, în care şi-a mărturisit iubirea pentru libertate şi lumină şi fericirea de a exista. A exprimat profesiunea de credinţă a generaţiei sale .- de a reda epocii demnitatea pierdută prin războaie, revoluţii ratate, experimente tehnice scăpate de sub control, ideologii golite de miez, credinţe spulberate. Acel discurs al lui Albert Camus este de o acută, nealterată actualitate. Autorul romanelor „Ciuma”, „Străinul”, al eseurilor „Mitul lui Sisif”, „Omul revoltat” îşi exprima convingerea că adevărul este plin de mister, invulnerabil şi se cere mereu recucerit - iar trăirea libertăţii este la fel de primejdioasă şi de dură pe cât de ispititoare. Efortul chinuitor este o fericită victorie dacă slujeşte vieţii în libertate - este mesajul celebrului său adagiu „Trebuie să ni-l imaginăm pe Sisif fericit”.

Albert Camus nu a admis ca, în numele unei ideologii, să fie sacrificate vieţi omeneşti. Camus a fost idolul singuratic al unor intelectuali neînregimentaţi - Sartre, care a refuzat, demonstrativ, Nobelul pentru literatură, a fost monstrul sacru al intelighenţiei franceze de stânga. Cei doi, iniţial parteneri de idei, aveau să devină adversari - niciodată, însă, duşmani. Istoria avea să-i dea dreptate lui Camus care prefera oamenii angajaţi unei literaturi angajate. 

În 1960, la 46 de ani, Camus avea să moară într-un accident de maşină. Se lăsase convins de nepotul editorului său, Gallimard, să călătorească împreună, deşi avea bilete de tren. Lângă el, pe bancheta din spate a automobilului, avea să fie găsit manuscrisul ultimului său roman, „Primul om”. Era neterminat - o autobiografie romanţată în care Camus se reîntoarcea în copilăria sa din Alger, pe urmele tatălui, îşi aminteşte casa mamei şi a bunicii, anii de şcoală, plimbările în natura scăldată de lumina sudului.

”Pentru toţi cei care l-am iubit, felul în care a murit Camus este insuportabil de absurd” avea să scrie Jean-Paul Sartre într-un cutremurător necrolog. Mult mai tîrziu, într-un interviu publicat de revista Les Temps Modernes, Sartre afirma că, probabil, Camus fusese ultimul său prieten bun.

MANEVRE NATO ÎN REGIUNEA BALTICĂ
În Polonia și în țările baltice, 6000 de soldați ai Alianței Nord-Atlantice, din aviație, marină și trupele speciale testează în Polonia, Letonia, Lituania și Estonia au  participat, timp de o săptămână, la exerciții de amploare, menite să verifice capacitatea aliaților de a interveni rapid în cazuri de urgență.  Prin acest mega-exercițiu, NATO vrea să se asigure că forțele de intervenție în caz de necesitate ale grupului - NATO Response Force - sunt oricând pregătite să combată rapid o posibilă amenințare asupra teritoriului unuia din statele membre, după cum a explicat secretarul general al NATO, Anders Fogh Rasmussen.
Manevrele nu vizează Rusia

Generalul american Philip Breedlove, cel mai înalt ofițer din cadrul NATO, a explicat că exercițiul nu ar viza o eventuală invazie rusă. Scopul ar fi ca trupele aliate să-și mențină capacitățile militare și după încheierea, la sfârșitul lui 2014, a misiunilor din Afganistan. În acest sens, ar fi necesare astfel de teste.

Rusia și-a trimis observatori la aceste manevre și ar fi invitat la rândul său NATO la exerciții similare pe teritoriul rus. Aceste măsuri de consolidare a încrederii mutuale ar trebui să distrugă orice fel de prejudecăți legate de acest exercițiu de rutină, a insistat generalul american. Generalul-maior francez Michel Yakovleff, șeful de strategie al NATO, a arătat la rândul său că testul din estul Europei vrea să demonstreze că Alianța are în continuare același țel principal - apărarea teritoriului aliat în fața unui posibil atac extern.
Alianța Nord-Atlantică nu consideră Rusia o amenințare și nu are intenția să atace această țară, a declarat, la Riga, secretarul general al NATO, Anders Fogh Rasmussen. "Nu intenţionăm să atacăm Rusia şi sper că nici Rusia nu are intenţia să ne atace"
 a subliniat Anders Fogh Rasmussen, aflat în Letonia pentru a conduce manevrele NATO 'Steadfast Jazz', cele mai importante de la sfârșitul Războiului Rece care au loc în regiunea baltică.
În context, el a ținut să amintească de semnarea, în 1997, a Actului fondator al colaborării Rusia-NATO, care stipulează că părțile nu vor recurge la utilizarea forței una împotriva celeilalte. "Trebuie să amintesc faptul că Rusia și NATO au semnat acum 15 ani Actul fondator ce le reglementează relaţiile, cooperarea și securitatea. Acest document indică faptul că noi nu vom recurge niciodată la forţă una împotriva celeilalte. Vom respecta această clauză şi sper că şi Rusia o va respecta. Nu intenţionăm să atacăm Rusia și sper că nici Rusia nu are intenţia să ne atace pe noi"
 a precizat Anders Fogh Rasmussen.
Secretarul general al blocului nord-atlantic a adăugat că proiectul Moscovei de a investi mai mult în Apărare suscită atenție din partea NATO, dar, în opinia sa, acesta nu reprezintă o amenințare pentru Alianță. "Vreau să subliniez că NATO nu consideră Rusia o ameninţare"
.
NATO a anunțat pentru anul viitor exerciții militare comune cu Rusia. Este vorba de scenariul salvării unui submarin naufragiat. În 2015, vor avea loc noi manevre de amploare ale NATO în Italia, Portugalia și Spania, după cum a anunțat secretarul general Rasmussen. Obiectivul ar fi menținerea capacităților de colaborare pe front, deprinse de militarii aliați în Afganistan.
Rusia şi NATO - poziţii diferite privind scutul anti-rachetă
Între Rusia și NATO există diferende de opinie - cele două părți au în continuare poziții total diferite în ceea ce privește scutul anti-rachetă din Europa. La Consiliul NATO-Rusia din 22 octombrie, prima reuniune de acest tip din ultimii doi ani, nu s-au realizat progrese pe această temă.


Alianța Nord-Atlantică și SUA susțin că sistemul american de apărare antirachetă în Europa are drept scop contracararea amenințărilor venite din partea Coreei de Nord și Iranului. Rusia consideră acest proiect ca fiind o încercare de a submina securitatea sa națională.
Anders Fogh Rasmussen a declarat  că scutul antirachetă din Europa va proteja până în 2018 întreaga populație a țărilor membre NATO și preciza din nou că acest sistem are un caracter strict defensiv, propunând Rusiei să participe la acest proiect.
Rusia și NATO au convenit în mod oficial să coopereze în legătură cu scutul antirachetă din Europa în cadrul summitului NATO din 2010 de la Lisabona, însă negocierile au eșuat ca urmare a solicitărilor venite din partea Moscovei, care dorește garanții că sistemul nu este îndreptat împotriva Federației Ruse. 
CONDUCEREA FEDERAL RESERVE, PRELUATĂ DE O FEMEIE


Preşedinţia Federal Reserve înseamnă, pentru piețele financiare, cea mai importantă funcție din domeniu. Fed decide dobânda de referință pentru dolarul american dar și cantitatea de monedă pompată în piețele financiare.
Economista Janet Yellen este prima femeie în fruntea Fed. Janet Yellen va continua politica banilor ieftini, promovată de predecesorul ei, Ben Bernanke, a cărui adjunctă a fost, în calitate de vicepreședinte al Fed. Janet Yellen este căsătorită cu George Akerlof, laureat al premiului Nobel pentru Economie în 2001. A fost profesoară la universități marcante din SUA, consilieră a președintelui Bill Clinton și șefă a unei divizii regionale a Federal Reserve.
Janet Yellen va respecta cursul instituit de Fed în ultimii ani, spune Nils Jannsen, care analizează situația economică din America pentru Institutul de Economie Mondială de la Kiel. Vom avea deci în continuare o politică monetară foarte expansivă, concentrată pe sprijinirea pieței muncii, crede expertul. În opoziție cu vechea bancă centrală a Germaniei - care veghea asupra stabilității fostei monede, marca - și în opoziție cu Banca Centrală Europeană, Federal Reserve nu are ca singură misiune principală asigurarea stabilității monetare. Fed îndeplinește un mandat dublu, a precizat Dietmar Rieg, șef al Camerei de Comerț Germano-Americane de la New York.
 Federal Reserve trebuie să se preocupe atât de stabilitatea prețurilor cât și de menținerea locurilor de muncă. Întrucât actuala rată a șomajului este 7,3%, relativ mare conform standardelor americane, Rieg crede că SUA nu-și vor schimba prea curând politica monetară.
În limbajul piețelor financiare, cel care consideră foarte importantă combaterea șomajului este numit „porumbel”. Pe de altă parte, cel care se implică în special în combaterea inflației este numit „șoim”. Politica Fed este decisă de membrii unei comisii - Federal Open Markt Committee. Șapte guvernatori ai Fed și cinci președinți ai reprezentanțelor locale ale Federal Reserve stabilesc nivelul dobânzilor și acțiuni precum cumpărarea masivă de obligațiuni, pentru a furniza bani piețelor.Ca vicepreședintă a Fed și, anterior, ca președintă a Băncii centrale regionale din San Francisco, Janet Yellen este, din 2009, membru cu drept de vot al comitetului amintit. În forul respectiv, pe lângă mulți „porumbei” se află însă și câțiva „șoimi”. Aceștia din urmă ar vrea să se renunțe cât mai repede la politica banilor ieftini. Nils Janssen afirmă că numărul vocilor critice față de actuala politică se înmulțește în cadrul FOMC. Totuși, prezenţa lui Janet Yellen la șefia Fed ar fi un semn foarte clar că se dorește menținerea actualului curs.Nu este de mirare, deci, că nominalizarea lui Janet Yellen a fost bine primită de piețe. Politica banilor ieftini însuflețește bursele. Sigur este însă și că Janet Yellen va trebui să managerieze schimbarea - consideră Gertrud Traud, economist-șef a Landesbank Hessen-Thüringen.
 Potrivit acesteia, Janet Yellen va gestiona cu precauție modificările, astfel încât să evite prăbușirea conjuncturii economice și a pieței muncii.
BĂNCILE, ACUZATE DE LIMITAREA OFERTEI ŞI, ASTFEL, DE CREŞTEREA ARTIFICIALĂ A PREŢURILOR
 
The New York Times atrăsese atenţia, cu un timp în urmă, că banca de investiţii Goldman Sachs administrează, numai la Detroit, aproximativ 27 de depozite în care s-ar afla 1,5 milioane de tone de aluminiu. În baza regulii conform căreia, zilnic, cel puţin 3000 de tone trebuie să părăsească depozitele, Goldman Sachs trimite aluminiul de la un depozit la altul. Traseul ocoleşte clienţii finali, au acuzat reprezentanţii companiilor care folosesc aluminiul pentru producţie, în cadrul unei audieri în Senatul american. "Când cumperi aluminiu din depozitele de la Detroit prin intermediul Bursei Londoneze a Metalelor, livrarea acestuia poate dura chiar şi 18 luni"
. Băncile au fost acuzate de controlarea pieţei şi de limitarea ofertei, generând, astfel, creşterea artificială a preţului.

Experţii în materii prime neprelucrate la New York City College of Technology susţin că aluminiul aflat în depozite nu aparţine Goldman Sachs, dar altor bănci sau comercianţi de metale neprelucrate, care plătesc taxe de depozitare. "Mulţi comercianţi nu vor să vândă aluminiul la preţuri mici, motiv pentru care preferă să plătească 48 de cenţi în plus pro tonă pentru depozitare". Se respinge, astfel, ipoteza existenţei unei conspiraţii a băncilor, dar se admite că astfel de practici le aduc acestora profit. "Băncile câştigă de pe urma micilor fluctuaţii ale preţului”
.
Puterea băncilor, în creştere
Indiferent că este vorba despre rafinării, depozite de metale sau de investiţii în porturi şi aeroporturi, când băncilor li se permite să opereze în aceste domenii ele devin extrem de puternice la nivel economic general. Marile bănci din lume sunt considerate a fi "too big to fail" - prea mari pentru a se prăbuşi - ceea ce înseamnă că, dacă vor claca din nou, statul trebuie să le mai salveze o dată. Lloyd Blankfein, şeful Goldman Sachs, a precizat că băncile se implică de peste un secol în afaceri cu materii prime şi joacă un rol important în menţinerea fluctuaţiilor de preţ sub control. Fără bănci, consideră Lloyd Blankfein, multe companii de profil ar fi forţate să părăsească piaţa, ceea ce ar fi contraproductiv pentru pieţele de materii prime. Opinia bancherului este împărtăşită de două mari companii americane: Boeing şi UPS. Într-o scrisoare adresată Băncii Centrale, care a demarat investigaţii privind acest subiect, Boeing şi UPS afirmă: "Managementul nostru de risc ar avea de suferit, dacă băncile ar dispărea de pe piaţa materiilor prime. Într-o atare situaţie, am fi obligaţi să depozităm singuri matelele şi să creăm infrastructura necesară. Posibilităţile noastre de asigurare s-ar diminua, devenind mult mai scumpe”
.

FLASH. OPINII DE PRESĂ

Cheltuieli sociale sporite - pro şi contra 
Mare atenţie suscită şi neobişnuit de asprele critici ale experţilor economici germani, iscate de proiectele de sporire a cheltuielilor sociale aflate pe masa negociatorilor viitoarei mari coaliţii guvernamentale germane. Ziarele de stânga, precum Süddeutsche Zeitung critică la rândul lor, virulent, estimările şi propunerile experţilor, care au recomandat creştin-democraţilor şi social-democraţilor germani să nu întoarcă înapoi roata reformelor de piaţă iniţiate de guvernul Schröder. Cotidianul crede că economiştii germani reuniţi „în aşa-numitul Consiliu al Înţelepţilor” şi-ar fi ratat misiunea, care n-ar consta din "a controla negocierile" de formare a coaliţiei guvernamentale, ori din "a face recomandări de măsuri economice şi social-politice anume", ci doar din a da sfaturi economice. Deşi criticat puternic de experţi ca fiind în măsură să distrugă multe locuri de muncă "salariul minim pe economie" e revendicat în continuare de ziarul bavarez. Întrucât, potrivit cotidianului „îl vrea marea majoritate a populaţiei şi e important şi economic şi social-politic”.  
Alţi analişti solicită partidelor care negociază alcătuirea viitorului cabinet să ţină seama de recomandările experţilor. Adoptând o poziţie de mijloc, Süd-West Presse  respinge orice condamnare a verdictului înţelepţilor, dar se întreabă cât de „înţelept” este. Aceeaşi întrebare şi-o pune presa şi în legătură cu decizia Comisiei Europene de a lua sub lupă succesul înregistrat de Germania în domeniul exporturilor. În acest domeniu sensul comentariilor depinde deopotrivă de concepţiile de dreapta sau de stânga ale observatorilor şi publicaţiilor lor, cât şi de ţara din care provin.

Sudul continentului arată în genere multă înţelegere pentru hotărârea Comisiei ori o laudă, precum La Stampa. Nu puţini consideră că Germania ar fi cel puţin una din sursele deficienţelor economice ale statelor aflate în criză şi că ar face bine să-şi sporească salariile pentru a-şi amplifica importurile şi consumul. 

În schimb, ziarele germane critică aproape la unison hotărârea Comisiei Europene, care, după cum notează Osnabrücker Zeitung, „mai mult strică decât să ajute”, devreme ce provoacă în Germania sentimente anti-europene. În plus, criticii (excedentului balanţei comerciale germane) abia dacă pot găsi vreun argument împotriva Germaniei. "Acest excedent e urmarea unei politici reformiste inteligente şi consecinţa excelentelor produse ale întreprinderilor. De când e oare interzis să vinzi mărfuri şi servicii râvnite pe piaţa mondială?” se întreabă ziarul german. Die Welt face trimitere la sentimentul invidiei care le animă, în acest domeniu, pe acele ţări „cronic deficitare”, ce suferă din pricina lipsei reformei şi a competitivităţii propriilor întreprinderi. 

Tendinţe, asocieri surprinzătoare şi proteste


La congresul social-democraţilor germani o parte a conducerii partidului a părut a lua în calcul şi coaliţii mai la stânga decât spectrul tradiţional al partidului, ceea ce este prilej de uimire pentru observatori. Nu şi pentru participanţii la congres care „au dat din umeri” la auzul acestei iniţiative - nu din pricina conştiinţei social-democraţilor de a-şi fi datorat succesul profilîndu-se ca o „formaţiune a clasei de mijloc”
, cât pentru că, în momentul de faţă, prioritară este participarea lor la marea coaliţie cu partidele unionale. Totuşi, Döbeiner Anzeiger întrevede la următoarele alegeri legislative, în 2017 şi posibilitatea unei alianţe a social democraţilor cu verzii şi cu partidul Stîngii. Dar, social-democraţii nutresc concomitent şi convingerea că ideile lor sunt cele mai bune, sesizează Döbeiner Anzeiger şi că de aceea li se cuvine „să stea pe scaunul din faţă al vehiculului guvernamental, redevenind pentru viitorii patru ani copiloţii doamnei Merkel”. Ceea ce nu-i împiedică pe unii dintre ei „să viseze de pe acum la o ideală coaliţie cu verzii şi foştii comunişti din partidul Stîngii”, o reverie care planează deja ca o sabie lui Damocles deasupra coaliţiei negru-roşu”.Ceea ce nu vor social-democraţii sunt noi reforme sesizează mai de la distanţă Neue Zürcher Zeitung. 
Nici francezii nu vor reforme, motiv pentru care protestează împotriva măsurilor iniţiate de socialiştii preşedintelui François Hollande. Care, menţionează Ouest France, vor trebui să strângă rândurile spre a rezista - sau să facă, în cele din urmă, concesii protestatarilor. În opinia cotidianului La Charente Libre, actualele demonstraţii sunt simptomatice pentru slaba disponibilitate a francezilor de a accepta reformele.
Riscul - subliniază Frankfurter Allegemeine Zeitung - este ca că: „Socialiştii, care deţin primăriile din majoritatea oraşelor, ar putea fi bătuţi cu severitate la alegerile municipale. Şi, cu ocazia alegerilor europene, Frontul Naţional, al lui Marine Le Pen riscă să termine în frunte, devansând UMP, partidul de dreapta, aflat în opoziţie. Cât despre socialişti, ei nu ar ocupa decât poziţia a treia, potrivit previziunilor din acest moment”.
“Vântul de frondă se amplifică împotriva politicii fiscale a guvernului” de la Paris, sublinia La Croix după violentele manifestaţii în Bretania împotriva ecotaxei - noua taxă ecologică asupra transporturilor rutiere. Guvernul francez a renunţat la suprataxarea anumitor produse de economisire foarte populare în Hexagon. Cluburile de fotbal anunţaseră o grevă dacă taxa de 75% asupra veniturilor superioare unui milion de euro nu era retrasă. „Astăzi în Franţa, nivelul de fiscalitate pare să fi ajuns în asemenea punct încât după fiecare anunţ de taxare, guvernul este constrâns să renunţe la proiecte imaginate fără multă consultare. (…) Această situaţie marchează cristalizarea, în jurul problemei impozitelor, a unui deficit de autoritate în fruntea statului”
.
Evenimentele par a da o altă greutate unei caracterizări făcute, anterior, de Financial Times preşedintelul francez François Hollande: ”După cinci ani de criză economică şi socială, fără a se întrevedea nicio lumină la capătul tunelului, francezii îşi pierd răbdarea nu doar faţă de politicieni, ci şi faţă de propriile elite. Domnul Hollande, la fel ca Louis al XVI-lea, s-ar putea dovedi a fi o personalitate excepţională în vremuri de excepţie. Fostul regim al Franţei a căzut ,luându-l cu el pe Louis al XVI-lea atunci când privilegiile aristocraţiei nu au mai fost percepute ca fiind contravaloarea serviciilor oferite societăţii. François Hollande ar putea fi perceput în viitor ca victimă a revoltei împotriva elitelor moderne ale Franţei”.

El Pais trage un semnal de alarmă după ce populiştii de dreapta ai olandezului Geert Wilders au dat mâna cu membrii Frontului Naţional al lui Marine Le Pen. În spatele acestei alianţe stă un plan - anume  de a se servi de Parlamentul European spre a distruge valorile europene, spre a face impermeabile frontierele statelor naţionale şi spre a opune rezistenţă integrării imigranţilor străini. Ziarul spaniol precizează, cu regret, că nu există o rezistenţă a celorlalte formaţiuni politice ale Europei în faţa ofensivei extremei dreapta.

Nepszabadsag consideră că Germaniei îi revine meritul de a fi scos Ungaria din fundătura crizei economice, prin angajamentul masiv al investitorilor germani mai ales în industria de automobile. Ziarul ungar sugerează ideea de a i se trimite Angelei Merkel o telegramă de mulţumire.

Süddeutsche Zeitung publică un amplu documentar sub titlul „Războiul secret. Rolul Germaniei în lupta Americii împotriva terorismului.” Pe de altă parte, cititorii află din paginile Der Spiegel că CIA supraveghează cu stricteţe şi în stil mare toate tranzacţiile financiare internaţionale.
Angela Merkel este considerată “cel mai important politician al continentului”
 şi va guverna curând într-o coaliţie cu al doilea mare partid al Germaniei. O poziţie de pornire favorabilă - crede Angela Merkel - pentru a stimula proiectul reformei Uniunii Europene. Riscul ca moneda unică să se fărâmiţeze rapid a fost evitat deocamdată. Cu toate acestea, Angela Merkel e conştientă că, oricând, criza poate izbucni din nou. Partidele eurosceptice au trecere din Franţa până în Italia, în multe ţări cu datorii externe reformele sunt blocate, iar băncile ezită să acorde credite. Tocmai de aceea „cancelarul pregăteşte o ofensivă europeană a reformelor şi ştie deja cum poate fi impus acest proiect: împreună cu noii parteneri posibili de coaliţie de la SPD, Merkel vrea să confere politicii europene o tentă socială mai pronunţată. E vorba de programe împotriva şomajului în rândul tinerilor şi a evaziunii fiscale, precum şi despre un buget propriu al zonei euro menit să stimuleze creşterea economică. În replică, autorităţile de la Bruxelles urmează să primească mai multe drepturi pentru a controla politica financiară şi economică a statelor membre. Merkel vrea să-şi impună proiectul în tandem cu preşedintele Parlamentului European, Martin Schulz. Bani în schimbul reformei: Merkel e hotărâtă să-şi continue controversata doctrină într-o variantă social-democrată, pentru care a şi identificat cel mai important aliat. Merkel vrea să-şi impună proiectul în tandem cu preşedintele Parlamentului European, Martin Schulz(...)Linia noului guvern de la Berlin e previzibilă: nu se vor mai emite euroobligaţiuni, dar vor exista mai mulţi bani pentru programe de creştere economică şi drepturi suplimentare pentru Bruxelles în vederea unui control sporit.”
.
Democraţia participativă - sub lupă 

Rezervele manifestate în Germania faţă de diversele forme ale democraţiei directe se datorează unor nefaste experienţe istorice. Umbra acestora pare a se proiecta şi asupra rezervelor pe care le au creştin-democraţii faţă de înscrierea temei în agenda negocierilor. Aceasta deşi de 60 de ani, în Legea Fundamentală a Germaniei stă scris că puterea statului se află în mîinile poporului atrage atenţia Die Tageszeitung. Ziarul menţionează că în pofida acestei stipulări oficiale, politicienii nu au încredere în popor, care în anumite împrejurări ar comite erori grave. Ceea ce este posibil dar nu se întîmplă. Fiindcă cetăţenii au demonstrat deja în repetate rînduri, prin referendumurile organizate la nivel comunal sau de land, că sunt mai isteţi şi mai pricepuţi decît cred politicienii. Este însă cît se poate de limpede că un plebiscit se poate solda cu rezultate nedorite de clasa politică, ceea ce nu poate fi un argument împotriva democraţiei directe. Or, conchide publicaţia, referendumul repolitizează republica.

Şi nu numai atât ci face imposibilă evitarea unui plebiscit atunci când în cauză se află subiecte vitale cum ar fi, scrie Frankfurter Allgemeine Zeitung, integrarea europeană, centralismul european sau primirea Turciei în UE.

Der Tagespiegel face o disociere între temele de importanţă locală şi cele mult mai complexe, naţionale şi supranaţionale. Cine vrea să implementeze referendumul să înceapă cu situaţiile concrete, bunăoară alimentarea cu energie electrică şi costurile acesteia. Cât despre chestiunile europene, acestea sunt într-atât de complicate încît este preferabil să fie lăsate pe seama experţilor, conchide ziarul berlinez. 

Referendumurile eşuate din Franţa şi Olanda privind Constituţia Europeană au demonstrat că temele europene pot deveni mai lesne decât cele naţionale, prizonierele unor polemici şi ale unei false informări, atrage atenţia Badische Zeitung.

În momentul în care ideea unei democraţii participative, directe se concretizează, ea îşi dezvăluie şi carenţele, deoarece numărul temelor politice la care se poate răspunde printr-un simplu ”Da” sau „Nu” este foarte restrâns. Chiar dacă într-o democraţie majoritatea este cea care decide, şi opinia minorităţii trebuie luată în considerare avertizează Frankfurter Rundschau. De altfel, este mai mult decât îndoielnic că referendumul ar putea fi un antidot la dezinteresul populaţiei faţă de politică.

Rhein-Zeitung se concentrează asupra disensiunilor pe care le generează tema referendumului la masa negocierilor de coaliţie, în timp ce Pforzheimer Zeitung regretă că la puţină vreme după ce părea că partenerii de negocieri au în sfârşit o temă majoră, creştin-democraţii au dat de înţeles că preferă să lase lucrurile aşa cum sunt. Oare de ce? Nu cumva din teama ca lăsându-i pe cetăţeni să se pronunţe asupra unor chestiuni majore ale politicii europene, voinţa lor, mai cu seamă a euroscepticilor,ar putea da peste cap planurile Berlinului ori ale Bruxelles-ului, impunând măsuri ireversibile? - sugerează La Repubblica.

În răstimp, nu numai teama că democraţia poate fi jugulată prin chiar mecanisme democratice, precum plebiscitul, bântuie în saloanele politicii. Revirimentul mişcărilor extremiste în Europa - fie acestea de dreapta sau de stânga - dă de gândit şi fiindcă ambele tendinţe au un duşman comun: democraţia însăşi, subliniază ziarul L' Alsace.

„O chestiune de supravieţuire”

Proporţiile apocaliptice ale taifunului abătut asupra arhipelagului filipinez şi a ţinuturilor învecinate readuce în discuţie partea de vină a omului în dezechilibrele tot mai dramatice ale climei terestre din ultima vreme. Unda de şoc provocată în mass media internaţională de efectele uraganului „Haiyan” creează şi un spaţiu de reflecţie care riscă să dispară fără a se solda cu măsuri concrete şi demult scadente de protecţie a climei. Aceasta deşi la Varşovia, imediat după ce taifunul a măturat cu o viteză de peste 300 de km pe oră tot ce i-a stat în cale, a debutat conferinţa ONU pentru protecţia climei.

Die Welt se întreabă la ce slujesc toate prognozele şi întreaga tehnologie de ultimă oră, apte să prevadă şi măsoare intensitatea unui taifun, dacă şi aşa oamenii nu pot ţine piept urgiei fiind şi mai puţin apţi să o preîntâmpine. Chiar dacă experţii care prognostichează o intensificare a fenomenelor climatice extreme se înşeală, frecvenţa cu care recentele catastrofe naturale au aruncat întregi state în haos, ar trebui să dea de gândit. „E mare ispita punerii cataclismului filipinez în legătură directă cu schimbările climatice. Or, clima e un fenomen net mai larg decât orice eveniment meteorologic, oricât de doldora de consecinţe grave ar fi el”, precizează ziarul Weser Kurier. Alte publicaţii cer măsuri concrete şi rapide de reducere a emisiilor de dioxod de carbon. Întrucât, după scrie Rheinpfalz, ar putea fi prea târziu să se aştepte "50 de ani" ca teoria încălzirii climatice „să ajungă să fie probată de ridicarea nivelului oceanelor şi de scufundarea în mări a unor oraşe cu milioane de locuitori”. 

Pentru La Repubblica, furia dezlănţuită a taifunului Haiyan nu are de ce să ne surprindă nefiind un caz singular. Ne-am afla în plină epocă a extremelor, în care fenomenele meteorologice de o anvergură nemaiîntâlnită vor face parte din normalitate, întrucât se vor repeta cu regularitate.

Deocamdată, uraganul a pus în mişcare pe întreg globul mecanismele organizaţiilor de ajutor umanitar care au invitat cetăţenii la acte caritabile, trimiţând în zonele sinistrate echipe specializate, precizează Sächsische Zeitung. Ziarul subliniază că angajamentul politic de a veni în ajutorul victimelor cataclismului este modic în raport cu forţa economică a donatorilor: guvernul Germaniei a oferit o sumă de ajutor de doar 500 000 de euro iar Uniunea Europeană de numai 3 milioane de euro.

Mai grav este că în plină criză a spaţiului monetar comun european, elanul occidental care a animat până nu demult mişcarea mondială de salvgardare a climei terestre s-a atenuat. Până şi în Germania, promotoarea reducerii emisiilor de bioxid de carbon în atmosferă, concentraţia gazelor vinovate de aşa-numitul efect de seră a crescut în ultimii ani, menţionează Mannheimer Morgen, citând şi cuvintele fostului secretar general ONU, Kofi Annan „La urma urmei este o chestiune de supravieţuire”. De care guvernanţii şi forţele economice par a nu fi conştienţi devreme ce nu-şi temperează instinctele economice care le împing spre o creştere continuă şi nelimitată, cu preţul epuizării surselor de energie fosilă, atrage atenţia Dernières Nouvelles d'Alsace, temându-se că nici summitul ONU de la Varşovia, vizând protecţia climei, nu stă sub zodii favorabile. 
Nici negocierile de la Geneva consacrate programului nuclear iranian nu pot trece drept o reuşită. Dimpotrivă, întrucât, în timp ce delegaţia iraniană încerca să convingă auditoriul de bunele intenţii ale Teheranului, la posturile publice iraniene a fost difuzat un film documentar de o oră în care au fost simulate atacuri cu rachete asupra unor obiective irsraeliene, sesizează Die Welt. Să nu ne lăsăm amăgiţi de profesionalismul şi tonul prietenos al diplomaţilor iranieni, avertizează Neue Zürcher Zeitung, insistând asupra tacticii Iranului de a simula retragerea spre a adormi, încă o dată, vigilenţa Occidentului.

Unde au dus naţionalismele exacerbate Europa, dezvăluie evenimentele comemorative consacrate împlinirii, în 2014, a unui secol de la izbucnirea Primului Război Mondial. În Franţa, discursul preşedintelui François Hollande a inaugurat deja suita ceremoniilor, menţionează ziarul L´Alsace, nu fără a considera că şi astăzi naţionalismele ameninţă precarul echilibru ale democraţiilor europene. 

Ziarul francez nu pare a se înşela - aşa se poate deduce din lectura comentariului referitor la manevrele militare NATO din Polonia, text publicat de ziarul ungar de dreapta Magyar Nemzet. Concedând Poloniei un rol cheie în echilibrul pe continent, apreciind clarviziunea politică şi istorică a acestei ţări, autorul crede că este în interesul tuturor să evităm capcanele existente: o prea mare încredere în propriile forţe şi în americani şi o exagerată rusofobie.
Pericolul regrupării extremei dreapta europene

Cu şase luni înainte de alegerile europarlamentare, mişcările populiste îşi înmulţesc contactele pentru a se prezenta unite la alegeri şi a reuşi să formeze un grup în Parlament. Marine Le Pen i-a făcut o vizită omologului său olandez, Geert Wilders - o perspectivă considerată neliniştitoare de presă.

“Oameni precum Le Pen. Ce oroare!”: astfel vorbea în 2007 şeful Partidului pentru libertate (PVV, dreapta populistă), Geert Wilders, despre Frontul Naţional (FN, extrema dreaptă)” aminteşte NRC Handelsblad. Dar, dacă după alegerile europene din 2009, Wilders încă refuza ca membrii partidului său să stea în Parlamentul European lângă cei din FN pentru a nu fi asociaţi cu extrema dreaptă, astăzi, se pare că şi-a mai moderat discursul. Acum, şeful PVV a primit-o pe Marine Le Pen la Haga pentru a crea o alianţă înaintea alegerilor europene de anul viitor, o vizită care este primită cu scepticism în sânul partidului său din cauza diferenţelor ideologice. 
Dacă au în comun euroscepticismul lor şi opoziţia faţă de imigraţie, punctele de vedere pro-Israel şi pro-homosexuali ale PVV nu par să fie împărtăşite de FN. Cotidianul notează că în interiorul PVV „pentru moment, vocile critice nu se fac auzite public, pentru că au văzut ce s-a întâmplat cu Louis Bontes, colegul lor expulzat recent pentru că a criticat public conducerea. Dar, dacă Wilders îşi continuă cooperarea cu Le Pen şi conducătorul FPÖ austriac, Heinz-Christian Strache, există mari şanse ca membri ai PVV să părăsească până la urmă mişcarea”
.

De Volkskrant deplânge, pe de altă parte, că partidele tradiţionale din Olanda nu reuşesc să dea un “răspuns ferm” vocilor eurosceptice din PVV: „Apărătorii UE şi ai euro afişează o întârziere considerabilă. Ar fi timpul să acceptăm provocarea, precum a făcut-o Wilders, prin candidaţi convingători şi discursuri convingătoare. (...) Dar, în schimb, partidele tradiţionale propun iluştri necunoscuţi în cap de listă şi mizează pe o slabă participare a europenilor care ar limita daunele. Înseamnă să îi dispreţuieşti pe alegători, şi acest dispreţ nu va face decât să agraveze alienarea lor faţă de proiectul european”.
Trouw avertizează asupra consecinţelor dezastruoase pe care le-ar putea avea o alianţă între FN şi PVV. Dacă ea reprezintă o “situaţie în care toată lumea câştigă” pentru părţile implicate „pentru ţările europene nu va fi cazul. FN cât şi PVV vor să difuzeze ideologia extrem de supărătoare care este xenofobia. Și după ce această otravă va fi insuflată în genele europenilor, va fi dificil să se debaraseze de ea, aşa cum am învăţat din istoria noastră foarte violentă”.

Le Monde consideră că obiectivul lui Marine Le Pen şi al lui Geert Wilders este simplu: “extrema dreaptă europeană încearcă să se unească pentru a obţine un grup în Parlamentul European după alegerile din mai 2014”. Dar, notează cotidianul francez „ştacheta este foarte sus, şi scopul celor doi conducători eurofobi nu este încă atins. Deoarece, pentru a constitui un grup, le-ar trebui douăzeci şi cinci de aleşi repartizaţi în cel puţin şapte ţări ale Uniunii Europene. Deocamdată, le lipsesc două ţări. În demersul lor, ele pot conta pe partidele Alianţei Europene pentru Libertate, căreia îi aparţine Marine Le Pen (…). Regăsim aici FPÖ austriac (…), belgienii de la Vlaams Belang şi democraţii suedezi”.

Acordul FN-PVV suscită nelinişti şi în Europa Centrală. Pentru cotidianul slovac SME, nu trebuie să se aibă încredere în Marine Le Pen şi Geert Wilders, întrucât „ei vorbesc de libertate şi de democraţie, afirmă că se recunosc în valorile liberale şi aproape că ar milita pentru drepturile femeilor şi ale homosexualilor. Dar ei nu o fac decât pentru unele persoane: ale lor. Ei sunt ostili europenilor din Est şi musulmanilor, şi mai mult faţă de imigranţi, şi urăsc pierderea suveranităţii în favoarea celor de la Bruxelles. (…) Partidele de extremă dreapta sunt în creştere şi în Scandinavia. (…) A-şi ascunde chipul faţă de populism nu face decât să-l întărească”
. 

În Scandinavia, lucrurile nu sunt atât de simple. „Dansk Folkeparti” a refuzat imediat oferta lui Le Pen şi a lui Geert Wilders, de a se alătura alianţei eurosceptice, precizează, la Copenhaga, cotidianul Politiken. În viziunea partidului populist danez, FN are “rădăcini profunde în antisemitism”. Vicepreşedintele partidului, Søren Espersen, s-a declarat chiar şocat că populiştii suedezi ar putea să reflecteze la această ofertă. În concluzie, pentru Politiken: „Este posibil ca Marine Le Pen şi Frontul Naţional să-i vrăjească încă pe francezi. Dar nu şi pe populiştii danezi”
. 

„Confederaţia belgiană” propusă de partidul naţionalist Alianţa Neo-Flamandă


"Nu va mai ramâne aproape nimic din Belgia" a avertizat De Standaard după prezentarea proiectului noii "confederaţii belgiene", în 30 octombrie. Proiectul a fost imaginat de Bart De Wever, conducătorul partidului naţionalist Alianţa Neo-Flamandă (N-VA).

Potrivit acestui text, Flandra şi Valonia ar deveni state federale care ar deţine "majoritatea puterilor", astfel "că nu ar mai fi vorba de un guvern belgian ca parte întreagă"
. Postul de prim-ministru ar urma să fie suprimat. Executivul nu ar mai fi constituit decât din şase miniştri, dintre care unul ar fi preşedinte, şi s-ar mai ocupa, ca executiv, doar "de apărare, de politica de azil şi de atribuirea naţionalităţii belgiene. (...) Singurele sale venituri ar proveni din TVA şi accize"
.

Bruxelles ar beneficia de un statut regional special iar locuitorii săi ar trebui să aleagă între sistemele sociale şi fiscale flamand sau valon. De Standaard consideră că: „argumentul cel mai puternic pentru o reformă radicală a capitalei Bruxelles este că astăzi gestiunea sa funcţionează foarte prost. Puterea este fărâmiţată, şomajul este ridicat, sărăcia este structurală. Faptele sunt incontestabile. Dar nu este un motiv suficient pentru ca o gestiune bi-comunitară să fie prin definiţie soluţia miracol”
.

Negocierile cu Iranul în problema nucleară - fără rezultate concrete

Noua rundă de negocieri de la Geneva a fost însoţită de mari aşteptări întrucât ambele tabere dăduseră de înţeles că rezolvarea este aproape. Miniştrii de Externe ale celor cinci puteri cu drept de veto în Consiliul de Swecuritate al ONU - plus cel al Germaniei şi reprezentantul UE - s-au deplasat personal în Elveţia pentru a se întâlni cu şeful diplomaţiei iraniene, Mohamed Djavad Zarif. Cu toate acestea negocierile au avut drept rezultat numai progrese, nu şi o înţelegere definitivă.

Catherine Ashton, înalt reprezentat al UE pentru politică externă şi de securitate, a declarat că divergenţele de opinie nu au putut fi depăşite într-o serie de chestiuni centrale. Cu toate acestea, Zarif, şeful diplomaţiei iraniene a subliniat că speranţa într-un rezultat pozitiv există încă. El a afirmat: "Nu sunt dezamăgit. Am avut trei zile foarte productive, şi asta constituie deja o bază care poate fi extinsă"
. La rândul său, şeful Departamentului de Stat de la Washington, John Kerry, s-a arătat încredinţat că programul atomic iranian poate fi adus sub control în condiţiile unui efort diplomatic susţinut. "Divergenţele s-au micşorat, dar fereastra diplomaţiei nu va sta mereu deschisă"
 a avertizat el. În termeni asemănători s-a exprimat şi ministrul german de Externe, Guido Westerwelle. Acesta a vorbit despre progrese notabile, dar şi despre chestiuni rămase în suspensie. "Ţelul nostru este o soluţie cuprinzătoare, care să împiedice înarmarea nucleară a Iranului"
 a precizat oficialul german.

Pe de altă aprte, însă, şeful diplomaţiei franceze, Laurent Fabius, a declarat într-un  interviu pentru France Inter, că există în continuare piedici mari în calea soluţionării problemei. În plus, el a avertizat că e posibil ca Iranul să urmărească scopuri nedeclarate şi a cerut luarea în serios a îngrijorării pe care o manifestă Israelul şi alte ţări din regiune. În cadrul  Fabius a spus: "Există un proiect de acord pe care nu-l acceptăm"
. Respingerea este motivată între altele de reactorul de apă grea, aflat în construcţie la Arak, lângă Teheran. Acesta este programat să fie dat în folosinţă anul viitor, în scop de cercetare.

Pe masa tratativelor s-a aflat textul unei înţelegeri preliminare. Acesta prevede suspendarea programului atomic iranian în schimbul relaxării unor sancţiuni economice sau a deblocării unor conturi iraniene din străinătate, în care se află bani obţinuţi din vânzarea de petrol. Negocierea unui acord mai consistent este pasul al doilea. 

Spionajul american şi Germania, ca placă turnantă


În urma unei ample şi laborioase investigaţii, Süddeutsche Zeitung şi Norddeutscher Rundfunk au dat detalii despre cum folosesc SUA teritoriul Germaniei drept placă turnantă pentru problemele geostrategice. Conform cotidianelor menţionate, Casa Albă dirijează, din Germania, războaiele în care se implică în Africa; dronele americane sunt pilotate de la Stuttgart şi Ramstein; închisorile secrete ale CIA sunt conduse de la Frankfurt - de unde sunt supravegheate de către agenţii secreţi ai Statelor Unite, şi instituţii ale statului german şi, cel mai probabil, forul coordonator al monedei unice europene.

"Militar sau informativ, sub acoperire sau fără camuflaj - serviciile secrete americane nu cunosc limite în Germania. Şi Germania? Priveşte. Sau întreabă cu ce poate fi de folos" afirmă Süddeutsche Zeitung. Ascultă tot ce poate fi ascultat; sparg coduri; răpesc inamici şi adversari, filează suspecţi. Tot ce poate fi, uneori cu forcepsul, încadrat în categoria "război împotriva terorismului" face parte din arsenalul serviciilor secrete americane. O fac peste tot în lume, o fac şi în Germania. Autorităţile de la Berlin au fost puse la zid de opinia publică, dornică să afle cât de departe au mers americanii - mai ales după ce s-a aflat că inclusiv telefonul Angelei Merkel s-a aflat sub urmărirea unei unităţi speciale a CIA şi NSA (The Special Collection Service). Oficialii germani se plâng că, deşi au cerut lămuriri de la americani, nu li s-au dat răspunsuri lămuritoare - şi susţin că deţin doar informaţiile culese din presă. Pe cale de consecinţă, presa a investigat pentru a scoate la lumină tot ce putea fi dezvăluit cu instrumentarul detectivilor-jurnalişti. "Rămân, desigur, unele semne de întrebare, dar silueta acestui imperiu monstruos devine dintr-odată mult mai vizibilă"
 scrie ziarul implicat în ancheta de presă.

Schema prezenţei americane în Germania anului 2012 arată astfel: 40 de baze militare şi 43.000 de soldaţi pentru care bugetul SUA suportă cheltuieli de trei miliarde de dolari. Un număr de 207 firme americane au primit din partea administraţiei federale de la Berlin derogări legale pentru a exercita anumite servicii "sensibile" în beneficiul guvernului american. Pe site-ul Federal Procurement Data System (pagina de internet pe care sunt publicate toate plăţile de peste 3.000 de dolari efectuate de guvernul SUA) apare de 257.910. Süddeutsche Zeitung şi Norddeutscher Rundfunk au ajuns la răspunsuri interesante când au încercat să descopere ce se ascunde în spatele unor nume de cod precum 0066MI sau R423. S-au putut afla amănunte care au contribuit, puse cap la cap, la schiţarea unui tablou general al situaţiei şi la elaborarea unei hărţi a bazelor secrete americane din Germania. De exemplu, la Büchel, în Renania-Palatinat, sunt stocate arme nucleare ale armatei Statelor Unite. Pe de altă parte, avioanele fără piloţi cu care America se implică în zonele de criză din Africa îşi au centrul de comandă în Baden-Württemberg (Stuttgart) şi Renania-Palatinat (Ramstein). Şi tot aici se fac aplicaţiile militare: 57 de aparate sunt în veşnic exerciţiu pentru ca trupele americane să fie oricând pregătite să intervină cu drone, în cazul unui eventual conflict
.

Serviciile secrete americane se concentrează în jurul metropolei financiare europene Frankfurt - inclusiv în nu foarte îndepăratele Wiesbaden sau Darmstadt. „În slujba acestora nu mai stau vechii spioni cu ochii aţintiţi către est. Vechi au rămas doar legile şi acordurile bilaterale semnate într-o vreme în care Germania era încă învinsul din ultima conflagraţie, aflat sub stare de ocupaţie pentru a nu-i mai veni cine ştie ce idei trăznite”
. Noul dispozitiv de recoltat informaţii este constituit din matematicieni, statisticieni, experţi în teoria jocurilor sau analiza datelor - care nu sunt racolaţi în unităţile de spionaj, dar lucrează, oficial, la diverşii "contractori privaţi" ai instituţiilor speciale ale statului. "O veritabilă armată din umbră care creşte an după an, inclusiv în Germania" precizează Südeutsche Zeitung. Una dintre firmele cu profit considerabil în urma cooperării - pe teritoriu german - cu statul american este SOS International  care, la origine, era simplu birou de tradus acte, aparţinând unei imigrante din Armenia. Între timp a ajuns să aibă afaceri de milioane de euro, iar în fişa postului angajaţilor scrie că sunt "intelligence analyst" sau "counter intelligence operations planner" - pe scurt, agenţi ai serviciilor secrete.

„Scandalul ascultării telefonului Angelei Merkel este depăşit doar de absenţa din scenă a contraspionajului german şi de lipsa reacţiei autorităţilor germane la întregul fenomen. Şi ar mai fi, în plus, susţinerea pe care instituţiile de securitate naţională ale Berlinului o oferă operaţiunilor comandate de dincolo de Ocean”
.

